Τα Άστρα και τα Ζώδια μας Βάλανε Εμπόδια: Προβλέψεις Πάσχα 2017 - The Daily Owl\npost-template-default,single,single-post,postid-29577,single-format-standard,eltd-core-1.0,flow child-child-ver-1.0.0,flow-ver-1.3,,eltd-smooth-page-transitions,ajax,eltd-grid-1300,eltd-blog-installed,page-template-blog-standard,eltd-header-type2,eltd-fixed-on-scroll,eltd-default-mobile-header,eltd-sticky-up-mobile-header,eltd-menu-item-first-level-bg-color,eltd-dropdown-default,wpb-js-composer js-comp-ver-4.11,vc_responsive\nΦίλοι της εκπομπής Τα Άστρα και τα Ζώδια μας Βάλανε Εμπόδια, καλώς ήρθατε στις προβλέψεις Σαββατοκύριακου 15-16 Απριλίου, τουτέστιν στις προβλέψεις του φετινού Πάσχα. Όπως είχα πει και την προηγούμενη εβδομάδα, ο ανάδρομος Ερμής ήρθε για να αφήσει πίσω του σκόνη και θρύψαλα, να μας αποσυντονίσει, να μας αλλάξει τα σχέδια, ΝΑ ΜΑΣ ΠΕΘΑΝΕΙ πάνω στο άνθος μας και στην ώρα που βγάζει η γης χορτάρι. H μοναδική παρηγοριά στη ντιβουρλίγκα της εποχής είναι η επιστροφή της Αφροδίτης στους Ιχθύες σε ορθόδρομη πορεία. Όπως θα τραγουδούσε και η Καίτη, “με πιάνουν οι ευαισθησίες μου”, δηλαδή γινόμαστε πιο ευαίσθητοι κι από μπάμια στο γκριλ, πιο αγαπησιάρηδες από νεογέννητο γατί και πιο μυστικιστικά ελκυστικοί από καυτό σουφλέ σοκολάτας. Ταύροι, Καρκίνοι, Παρθένοι, Σκορπιοί, Αιγόκεροι και Ιχθύες πραγματώνετε Καιτούλα, λύνεστε και μιλάτε για τα συναισθήματά σας χωρίς περιστροφές.\nΓια πληρέστερη εικόνα της πρόβλεψης, να διαβάζετε και τον ωροσκόπο, αλλιώς θα σας χαλάσει η ηλεκτρική σούβλα (ένεκα και ο ανάδρομος) και σας βλέπω να περνάτε την Κυριακή χειροκίνητα στην αυλή για να τσιρτσιρίσει η πετσούλα.\nΤέρμα η Εσμεράλντα, η Μαρία της Γειτονιάς και η Μικρή μου Σολεδάδ (για τους γεννημένους τη δεκαετία του ’80, που είναι σε θέση να θυμούνται). Η σαπουνόπερα της καθημερινότητας ολοκληρώνεται με τον Γιάγκο Δράκο (όπου Γιάγκος ο Θανάσης ή γενικά όποιος σας πείραξε τους τελευταίους μήνες) να περνάει τις τελευταίες σκηνές του επεισοδίου μόνος του, αποτρελαμένος στα χρυσάφια του υπαρκτού πατουλισμού του σαλονιού του. Η Σελήνη είναι στον Τοξότη κι εσείς στα κάγκελα της εξερεύνησης, καθώς έχει έρθει η ώρα να εκδράμετε έστω μέχρι τη Σαλαμίνα, για να ξεκουραστείτε, να βρείτε τον εαυτό σας και να επαναπροσδιορίσετε τους στόχους σας. Η κίνηση της Αφροδίτης φέρνει αποκαλύψεις και στο επαγγελματικό σας περιβάλλον.\nΗ Σελήνη στον Οίκο της Αναγέννησης ταιριάζει γάντι με την πασχαλινή ατμόσφαιρα, από την άποψη ότι ήρθε η ώρα να καθίσετε λίγο μέσα μπας και ησυχάσετε. Η τάση αυτή ενυπάρχει στην ψυχούλα σας και συχνά κάνετε τον Βλάσση που θέλει να μείνει μέσα να διαβάσει το Εκκρεμές του Φουκώ, αυτή τη φορά όμως ο Βλάσσης θα τα καταφέρει και δεν θα τρέχει κατόπιν εξαναγκασμού στου Λαμόγια ή το Μπαρ Πήγασος. Από το Σάββατο οι επαγγελματικές συνεργασίες θα γίνουν πιο εύκολες και η ομαδική δραστηριότητα θα ευνοείται, τουτέστιν θα ακούνε με τη μία αυτό που θα τους λέτε και δεν θα προβαίνουν σε άκριτα αουιλίκια που μπορούν να σας στείλουν για τακούνια – ό,τι δηλαδή συνέβαινε επί δίμηνο. Η γοητεία σας βρίσκεται στα ύψη – κι εκεί θα παραμείνει εφόσον το θελήσετε κι εσείς. “Όμορφη δεν είναι η ζωή, Κατερίνα”, που έλεγε και ο μπάρμπας στα Κόκκινα Φανάρια;\nΕίστε έτοιμοι να ξεμαλλιάσετε κόσμο; Λαμπρά. Αδράξτε την ευκαιρία με τη Σελήνη στον Οίκο της συνεργασίας και κάνε μια συζήτηση σε βάθος με όλους όσους πιστεύετε ότι σας έχουν αδικήσει κατά καιρούς. Αν δηλαδή ανήκετε στην κατηγορία ανθρώπων/ πραγμάτων που αδικήθηκαν (ενδεικτικά: Catelyn Stark, Θεόδωρος Κατσανέβας, το τραγούδι “Ισόβιος Δεσμός” από Καίτη Γαρμπή και Στάθη Ραφτόπουλο), αυτή είναι μια καλή ώρα για να μιλήσετε, ώστε να ξαλαφρώσετε. Η Αφροδίτη φέρνει πίσω τη χαμένη σας λίμπιντο και σας δίνει perspective για το γκομενικό σας μέλλον. Βέβαια, ο πλανήτης από μόνος του δεν μπορεί να πάρει τον Θανάση τηλέφωνο να του πει “ανέβα Θανάση μου από το δυάρι για ένα σκατς”. Ίσως να μην είναι ακόμα η ώρα. Αν όμως as we speak ο Θανάσης γκρινιάζει στα σόσιαλ μίντια γράφοντας “πιες μόνος σου το Τζόνι, δεν θα στείλει”; Σας πάει η καρδιά πασχαλιάτικα; Καλά.\nΌ,τι του φανεί του Λωλοστεφανή και φέτος το Πάσχα, όλος ο κόσμος θα γλεντικοπάει στις αυλές και τους κήπους κι εσείς θα έχετε στο νου σας πώς θα τακτοποιήσετε τις εκκρεμότητες της δουλειάς και του σπιτιού. Όλη τη χρονιά σας παρακαλούσαμε να μαζευτείτε κι εσείς ξυνόσασταν με το γκρέιντερ, γιατί η τσουγκράνα άφηνε κενά και τώρα με τη Σελήνη στον 9ο Οίκο σας θα θυμηθείτε να κατεβάσετε το άζαξ από το πατάρι και να περάσετε ως και τα εξωτερικά πόμολα μ’ αυτό. Η Αφροδίτη επιστρέφει στην κανονική της πορεία κι έτσι σταδιακά ξεπαγώνουν τα σχέδιά σας. Βέβαια, για να προχωρήσουν πρέπει να είστε και συγκεντρωμένοι. April is the cruelest month, κι αυτό κάθε άλλο παρά συμβάλλει στη συγκέντρωση, όμως μπορείτε να κάνετε μια μικρή παύση από το έντεχνο, να πραγματώσετε λίγο εμπορικό κι από Δευτέρα να επιστρέψετε στην κανονική ροή του προγράμματος με T.S. Eliot και Σταμάτη Γονίδη εναλλάξ, στις σωστές αναλογίες.\nΗ Σελήνη βρίσκεται στον Οίκο του Πάθους και θα καρακαταπάλλεστε με ό,τι βρίσκετε μπροστά σας, πράγμα που έχετε μεγάλη ανάγκη, καθώς τις προηγούμενες ημέρες η καντήφλα της αβεβαιότητας στα επαγγελματικά είχε επιβληθεί σε κάθε τομέα της ζωής σας. Σταματήστε να προσπαθείτε να ελέγξετε τον άλλο, ειδικά σε τέτοιες περιόδους που τα νεύρα σας συγκρίνονται μόνο με αυτά του Μπατσινίλα όταν έβλεπε την Καλλίτση να κωλοτρίβεται στους φρουρούς. Πρώτον, είναι μάταιο. Δεύτερον, ό,τι είναι να ‘ρθει θε’ να ‘ρθει, κι αν δεν έρθει, μαγκιά του. Στα επαγγελματικά θα περιμένετε νέα από τον άλλο μήνα – τώρα χρυσάφι να πιάσετε, κάρβουνο θα γίνει. Γκομενικώς μπορείτε να προχωρήσετε με τον Θανάση ή τουλάχιστον να επιλέξετε τους υποψηφίους Θανάσηδες, καθώς από το Σάββατο θα σκέφτεστε πιο καθαρά και χωρίς υπεκφυγές τύπου “Εγώ Κωνσταντέν στη γκαλερί δεν ήρθα γιατί έπαθα κολικό του νεφρού”.\nΘέλω να πιστεύω ότι από την προηγούμενη βδομάδα έχετε ετοιμαστεί πλήρως για το παντόφλιασμα του τετραημέρου, τουτέστιν έχετε στοκάρει φαγιά, ποτά, καθαριστικά (για το άφτερ) και οπτικοακουστικό υλικό ψυχαγωγίας ώστε να να γίνετε ένα με το σπίτι και τα παραρτήματά του. Το Σάββατο η Αφροδίτη τελειώνει την ανάδρομη πορεία της και πλέον θα μπορείτε να συνεννοηθείτε πιο εύκολα με τους άλλους, να πάρετε κοινές αποφάσεις, να μη μουτζοπιαστείτε για μια χαρτοπετσετοθήκη που δεν ήταν στη θέση της (και άλλες τέτοιες ουσιώδεις διαφωνίες). Το proximity είχε χαθεί και η απώλεια σας πονούσε σαν κότσι στο δεξί εν ώρα περιφοράς του Επιταφίου, τώρα όμως κάνει καμπάκ και δίνει ξανά νόημα στις μικρές χαριτωμένες στιγμές της καθημερινότητας. Πραγματώστε άφοβα Θανάση – κι αν αφήσει ξανά στη μέση τη χαρτοπετσετοθήκη, συγχωρήστε τον, με έναν ανάδρομο είναι από τις 10 του μηνού κι αυτός.\nΈνας κύκλος κλείνει αυτό το Σάββατο, πράγμα που σημαίνει ότι θα βγείτε στους δρόμους σαν την Άντζελα μετά το γάμο με τον Γιώργο Τρούπη (τη δεύτερη φορά) και θα αναφωνείτε στους περαστικούς “Επιτέλους παντρεύτηκα”. Εσείς μάλλον δεν θα έχετε παντρευτεί, αλλά αυτό δεν έχει καμία σημασία, διότι κι ο γάμος τι είναι νομίζετε, ένα συμβόλαιο με το κράτος, κι όπως όλοι ξέρουμε, όσο λιγότερα νταραβέρια έχεις με το κράτος, τόσο πιο αργά γερνάς. Σε κάθε περίπτωση, ήρθε η ώρα να πάρει τα πάνω της η υγεία σας, σωματική και ψυχική, η διάθεσή σας και η όρεξη για ζωή, την οποία πολλοί μπιριμπόγκολοι (συνάδελφοι, παραλίγο γκόμενοι, πρώην γκόμενοι, πρώην άνθρωποι γενικώς) προσπάθησαν να σας στερήσουν χωρίς να φταίτε σε τίποτα. Θα βγείτε, θα τραγανίσετε πετσούλες (#διπλής) και θα στέλνετε φιλάκια στους οχτρούς σας.\nΣε γενικές γραμμές η εγκεφαλική σας φλυαρία είναι αντιστρόφως ανάλογη των λέξεων που βγαίνουν από το στόμα σας, ειδικά όταν πρόκειται για τα πολύ προσωπικά σας – όπου “πολύ προσωπικά” για εσάς είναι τα πάντα, από τη μάρκα οδοντόκρεμας που χρησιμοποιείτε ως το πόσες φορές έχετε δει λάιβ το σχήμα Χρήστος Πάζης – Γιάννης Τάσσιος στις Μούσες (επί ΠΑΣΟΚ αυτό). Κανείς δεν μαθαίνει τι συμβαίνει κάτω από την επιφάνεια, εκτός από τις περιπτώσεις που η Αφροδίτη βρίσκεται ξανά σε ευνοϊκή θέση, καλή ώρα τώρα, και έτσι δεν είστε σαν κακό χρόνο να ‘χετε, συνεπώς εκφράζεστε σαν άνθρωποι. Η απόπειρα πρόκλησης χάους στα γκομενικά εκ μέρους της Αφροδίτης ολοκληρώνεται ατελώς κι έτσι όλα κουμπώνουν όμορφα, εσείς μιλάτε, η τύχη σας δουλεύει και η ζωή τραβάει την ανηφόρα. Υπάρχει κάτι άσχημο σε όλο αυτό; Κάποιος που δεν ξέρει, θα απαντούσε το “μεγάλο βάθος κάτω από την επιφάνεια”. Κάποιος που ξέρει (εσείς) θα απαντούσε πως χωρίς αυτό δεν θα μπορούσατε να αγαπήσετε τίποτα.\nΜια ακτίνα φωτός διαπερνά την αχλή της εργασιακής και οικογενειακής αζιτασιόν που βιώσατε τις προηγούμενες μέρες. Πλέον μπορείτε να συνεννοηθείτε – ή τουλάχιστον να ξεκινήσετε να μιλάτε χωρίς να θέλετε να δαγκώσετε τις καρωτίδες των συνομιλητών σας. Η Σελήνη είναι πάνω σας μέχρι το βράδυ της Κυριακής κι έτσι θα αισθάνεστε μια ελαφράδα, την οποία δεν μπορεί να ανακόψει τίποτα, ούτε καν το δίκιλο τζατζίκι που πλανάρετε να καταναλώσετε στο πασχαλινό τραπέζι. Ζήστε το ντιριντάχτα, κι ας βρισκόμαστε εν τω μέσω της ανάδρομης πορείας του Ερμή, ο οποίος θα εξακολουθήσει να δημιουργεί ασυνεννοησίες. Κι αν αισθάνεστε ότι δεν σας χωράει το τριάρι, βγείτε μια βόλτα στου Φιλοπάππου και πάρτε τον Θανάση από το χέρι – αξίζει κι αυτός λίγη ελαφράδα, μέχρι τουλάχιστον να ξεκινήσετε το ψυχολογικό ράπισμα για το ότι δεν σας έχει αποκαταστήσει ακόμα.\nΗ Σελήνη στον Οίκο των μυστικών επιχειρεί να σας κλείσει στο σπίτι κι εσείς δεν θα αντισταθείτε ιδιαίτερα, καθόσον και ο ύπνος σας λείπει και γενικώς έχετε καιρό να αράξετε το πετσί σας χωρίς να σκέφτεστε οτιδήποτε άλλο πέραν του τριπτύχου “αρνί, ύπνος, γαρδούμπα”. Η εσωτερική ακαταστασία έρχεται στο τέλος της, καθώς η Αφροδίτη αποκαθιστά τις σκέσεις (πάντα με κάπα) με το οικογενειακό σας περιβάλλον. Στην αρχή θα είστε λίγο σαν awkward έξοδος του Μαρκαταίικου στην ταβέρνα του κυρ-Ηλία, στην πορεία όμως θα βρείτε τα πατήματα που χρειάζεστε – κι όταν λέω πατήματα δεν εννοώ να βάλετε τη δωδεκάποντη και να στοχεύετε κάλους. Υπάρχει ζωή μετά την ανάδρομη Αφροδίτη; Υπάρχει, απλά μην (την) κοιμηθείτε.\nΠάντα ήσασταν σε mode “όλοι οι καλοί χωράνε”, ακόμα κι αν δεν ήταν τόσο καλοί ή η φέρουσα ικανότητα του χώρου είχε εξαντληθεί ήδη από το τρίτο άτομο (το πιάσατε, έτσι;) και μετά. Το Σαββατοκύριακο θα κυλήσει με αυτή τη διάθεση και η Αφροδίτη θα σας βοηθήσει να ανακτήσετε τη χαμένη σας αυτοπεποίθηση. Η δουλειά ζορίζει ακόμα, ο Μάιος όμως δεν αργεί, γι’ αυτό κάντε λίγη ακόμα υπομονή, η Ρώμη δε χτίστηκε σε μια μέρα, το καλό πράγμα αργεί να γίνει και το κακό γίνεται αμέσως. Γκομενικώς, προσπαθείτε φιλότιμα να ενθουσιαστείτε γνησίως με κάποιον, όμως το αποτέλεσμα εντυπώνεται στο πρόσωπό σας το οποίο θυμίζει την πεθερά της Ντορίτας όταν την είδε πρώτη φορά με την αντιασφυξιογόνο μάσκα να επιστρέφει από πορεία της Greenpeace.\nΗ Σελήνη στον Οίκο της Φιλοδοξίας και της δημόσιας εικόνας σας καθιστά Νίνα Βλάχου των Σεπολίων κι έτσι κανονίζετε τραπέζια και ποτάρες στο σπίτι σας και η Λαμπρή σας βρίσκει να υποδέχεστε γκλόριουσλι τους καλεσμένους σας. Η Αφροδίτη που είχε χαντακώσει τα γκομενικά σας με χίλιους δυο τρόπους (από δισταγμό στην πρώτη προσέγγιση ως επιστροφή του χειρότερου πρώην που είχατε ποτέ) επιστρέφει στη θέση της και, καθώς βρίσκεται πάνω σας, δίνει λάμψη, τόλμη, γοητεία και θάρρος ώστε να απλώσετε χέρι μπας και πιάσετε κανένα μπούτι – μην πάει στράφι και όλη η κοσμική αναμπουμπούλα που θα ζήσει το προικώο των Σεπολίων τούτες τις άγιες μέρες.


Σχολικές ξεναγήσεις, δημιουργικό δίωρο ζωγραφικής & πηλού, ψηφιδωτά, μουσειοπαιδαγωγικά προγράμματα - ΜΟΥΣΕΙΟ ΣΥΓΧΡΟΝΗΣ ΤΕΧΝΗΣ ΚΡΗΤΗΣ, Ρέθυμνο.\nΣχολικές ξεναγήσεις, δημιουργικό δίωρο ζωγραφικής & πηλού, ψηφιδωτά, μουσειοπαιδαγωγικά προγράμματα\nΟ Εκπαιδευτικός Τομέας και τα Εικαστικά Εργαστήρια του Μουσείου Σύγχρονης Τέχνης Κρήτης, σας προσκαλούν να συμμετάσχετε με τους μαθητές σας, στα οργανωμένα εκπαιδευτικά προγράμματα και ξεναγήσεις. Οι δράσεις ανανεώνονται σε κάθε σχολική περίοδο.\nΌλα τα εκπαιδευτικά προγράμματα απευθύνονται:\nΣε παιδιά παιδικού σταθμού, νηπιαγωγείου, δημοτικού, γυμνασίου, λυκείου.\nΣε ενήλικες και σε οργανωμένες ομάδες (σύλλογοι, όμιλοι κ.λ.)\nΕπιπλέον προσφέρονται με τη μορφή οικογενειακών προγραμμάτων.\nΑναλυτικά οι Εκπαιδευτικές προτάσεις:\nΑ. ΔΙΩΡΑ ΔΙΑΘΕΜΑΤΙΚΑ ΕΡΓΑΣΤΗΡΙΑ\n(κάθε Τρίτη και Πέμπτη).\nΤα διαθεματικά εργαστήρια έχουν στόχο την ολόπλευρη καλλιέργεια και το ξύπνημα των αισθήσεων και της δημιουργικότητας των μαθητών και μαθητριών μέσα από τη βιωματική επαφή τους με τις εικαστικές τέχνες και τις επιστήμες.\nΜέσα από παιχνίδια παρατήρησης, εξερεύνησης, θεατρικά, μουσικά, εικαστικά, ανακαλύπτουμε σημεία όπου οι εικαστικές τέχνες συναντούνται με την ιστορία, τα μαθηματικά, τη χημεία, τη βιολογία, τη φυσική, τη φιλοσοφία, την παιδαγωγική, τη λογοτεχνία.\nΠροσχολική Εκπαίδευση - Παιδικοί Σταθμοί\n1. Παιχνίδια με τα σχήματα\nΜε αφετηρία έργα των Καντίνσκι, Μάλεβιτς, Μοντριάν παίζουμε με τις γραμμές και τα σχήματα.\n2. Παιχνίδια με τους αριθμούς\nΤα έργα τέχνη γίνονται τα αριθμητάρια μας.\nΤέχνη και Χημεία και Φυσική\nΤι είναι τα χρώματα; Γιατί βλέπουμε χρώματα; Ποια είναι τα βασικά χρώματα; Και άλλα πολλά ερωτήματα για τα χρώματα αναζητούν απαντήσεις σ’ αυτό το χρωματιστό εργαστήρι.\n1. Ανθρωπόκαινο-κλιματική αλλαγή\nΟι καλλιτέχνες μας μιλούν για την κλιματική αλλαγή και εμείς μαθαίνουμε τρόπους για να προστατεύσουμε τη γη.\n2. Μάντεψε τι καιρό κάνει!\nΜε αφορμή έργα τέχνης συζητάμε για τα καιρικά φαινόμενα.\nΤέχνη και Βιολογία\n1. Παιχνίδια με τις αισθήσεις\nΠόσες είναι οι αισθήσεις; Ποιες είναι; Μπορείς να παίξεις μαζί τους;\nΣ΄αυτό το εργαστήρι θα πειραματιστούμε με τις αισθήσεις μας.\n2. Πώς νιώθουν; Πώς νιώθεις;\nΤα έργα τέχνης γίνονται αφορμή για παιχνίδια εξερεύνησης και γνωριμίας με τα συναισθήματα.\nΤέχνη και γεωγραφία\nΟ Οδυσσέας συναντάει του καλλιτέχνες\nΓνωστά παραμύθια μέσα από την τέχνη\nΈνας πίνακας γεννάει ιδέες\nΜε αφορμή ένα μόνο έργο, φιλοσοφούμε παίζοντας μαζί του.\nΠαιχνίδια αυτοεκτίμησης, αλλά και αλληλοσεβασμού με βοηθό την τέχνη\nΝηπιαγωγείο, Α΄και Β΄ Δημοτικού\n1. Παιχνίδια με τα σχήματα και τους αριθμούς\n2. Δημιουργώντας παρέα με τη γεωμετρία\nΜε αφετηρία έργα τέχνης προσεγγίζουμε έννοιες της γεωμετρίες και της προοπτικής.\n1. Παιχνίδια με τα χρώματα\n2. Ζωγραφική και χρώματα\nΤι είναι τα χρώματα; Γιατί βλέπουμε χρώματα;\nΣ’ αυτό το εργαστήρι θα πειραματιστούμε με τις αισθήσεις μας.\n1. Πώς νιώθουν; Πώς νιώθεις;\n1. Μία βόλτα με σύντροφο την τέχνη στην ιστορία του Ρεθύμνου\n2. Αναγέννηση: Οικογενειακές στιγμές\nΜε αφορμή έργα της Αναγέννησης, θα παίξουμε, θα χορέψουμε, θα ζωγραφίσουμε και κυρίως θα ψυχαγωγηθούμε ταξιδεύοντας για δύο ώρες σε μία άλλη εποχή. Ο στόχος είναι να γνωρίσουμε με βιωματικό τρόπο την καθημερινή ζωή κατά την περίοδο της Αναγέννησης.\n1. Ο Οδυσσέας συναντάει του καλλιτέχνες\n2. Οι καλλιτέχνες συναντούν την ελληνική μυθολογία\nΤέχνες και γραφή\nΕίναι η γραφή τέχνη;\nΚάνουμε μία πολύ σύντομη ιστορική αναδρομή στη γραφή και στα εργαλεία της και στη συνέχεια γνωρίζουμε καλλιτέχνες που αξιοποίησαν τη γραφή στην τέχνη τους.\nΠρωτοβάθμια Εκπαίδευση Γ’, Δ΄, Ε΄, ΣΤ΄ Δημοτικού\n1. Δημιουργώντας παρέα με τη γεωμετρία\n2. Η χρυσή τομή και ο αριθμός Φ\n3. Δημιουργώντας με αφορμή τους πλανήτες και τα αστέρια.\n2. Παιχνίδια με τις αισθήσεις\nΧαρτογραφώντας τη Μεσόγειο\nΜε αφορμή έργα της Αναγέννησης, θα παίξουμε, θα χορέψουμε, θα ζωγραφίσουμε και κυρίως θα ψυχαγωγηθούμε, ταξιδεύοντας για δύο ώρες σε μία άλλη εποχή. Ο στόχος είναι να γνωρίσουμε, με βιωματικό τρόπο, την καθημερινή ζωή κατά την περίοδο της Αναγέννησης.\nΠερί αισθητικής. Τι είναι τέχνη και τι δεν είναι;\nΠαιχνίδια αυτοεκτίμησης, αλλά και αλληλοσεβασμού με βοηθό την τέχνη.\n1. Η χρυσή τομή και ο αριθμός Φ στη φύση και στα μαθηματικά\n2. Fractals ή μορφόκλασμα ή πιο απλά τέχνες και επιστήμες μαζί!\n2. Η τέχνη της φωτογραφίας\n2. Δημιουργώντας με αφορμή τους πλανήτες και τα αστέρια.\n1. Βιο-τέχνη (Δ΄- ΣΤ΄και Δευτεροβάθμια)\n2. Παιχνίδια με τις αισθήσεις (Όλες οι βαθμίδες, προτείνεται σε μικρές ηλικίες)\nΗ τέχνη της χαρτογραφίας\nΜία βόλτα με σύντροφο την τέχνη στην ιστορία του Ρεθύμνου\n1. Μεγάλοι λογοτεχνικοί έρωτες στην τέχνη\n2. Η τέχνη της εικονογράφησης\nΠερί αισθητικής. Τι είναι η τέχνη;\nΒ. ΔΙΩΡΑ ΕΡΓΑΣΤΗΡΙΑ ΚΕΡΑΜΙΚΗΣ\nΟι μαθητές, παίζοντας, ανακαλύπτουν τις ιδιότητες του πηλού, από τη φάση της άμορφης μάζας μέχρι την επίδραση της φωτιάς.\nΣε συνεργασία με τους Εκπαιδευτικούς, μπορεί να γίνει επιλογή του θέματος, στο πλαίσιο της διαθεματικής προσέγγισης, ανάλογα με την τάξη, την εποχή, το μάθημα της Ιστορίας, τα ενδιαφέροντα της τάξης κ.α.\nΓ. ΔΙΩΡΑ ΕΡΓΑΣΤΗΡΙΑ ΙΣΤΟΡΙΑΣ ΤΗΣ ΤΕΧΝΗΣ\n(όλες τις ημέρες και ώρες λειτουργίας του Μουσείου)\n1. Η προσωπογραφία στη δυτική τέχνη:\nΓνωριμία με τη θεματική κατηγορία της προσωπογραφίας: τι είναι η προσωπογραφία, ποιοί και πώς αναπαριστώνται κατά τη διάρκεια της ιστορίας της δυτικής τέχνης; Ακολουθεί ξενάγηση στην έκθεση της μόνιμης συλλογής του Μουσείου, όπου οι επισκέπτες βλέπουν από κοντά προσωπογραφίες Ελλήνων καλλιτεχνών του 20ου αιώνα.\n2. Η Νεκρή φύση στη δυτική τέχνη:\nΓνωριμία με τη θεματική κατηγορία της ″νεκρής φύσης″, την ιστορία της και τους τύπους απεικόνισης. Ακολουθεί ξενάγηση στην έκθεση της μόνιμης συλλογή του Μουσείου, όπου οι επισκέπτες βλέπουν από κοντά νεκρές φύσεις Ελλήνων καλλιτεχνών του 20ου αιώνα.\n3. Το τοπίο στη δυτική τέχνη:\nΓνωριμία με τη θεματική κατηγορία της τοπιογραφίας. Ακολουθεί ξενάγηση στην έκθεση της μόνιμης συλλογή του Μουσείου, όπου οι επισκέπτες βλέπουν από κοντά τοπιογραφίες Ελλήνων καλλιτεχνών του 20ου αιώνα.\n4. Μαρσέλ Ντυσάν:\nη ζωή και το έργο του ανατρεπτικού και με μεγάλη επιρροή Γάλλου καλλιτέχνη του 20ου αι. Ακολουθεί ξενάγηση στην έκθεση της μόνιμης συλλογής του Μουσείου, όπου οι επισκέπτες βλέπουν την επίδραση του έργου και της σκέψης του Μαρσέλ Ντυσάν σε σύγχρονους Έλληνες καλλιτέχνες.\n5. Ποιές είναι οι τεχνικές και ποιά είναι τα είδη στην ζωγραφική. Πως περιγράφουμε ένα έργο τέχνης;\nΘα προσπαθήσουμε να εξετάσουμε τις βασικές τεχνικές (ελαιογραφία, νωπογραφία κτλ.), καθώς και τα είδη της ζωγραφικής μέσα από πίνακες σπουδαίων ζωγράφων, πότε αναπτύσσεται το κάθε είδος, βασικά χαρακτηριστικά και άλλα. Επίσης, θα προσπαθήσουμε να αναλύσουμε ένα έργο τέχνης, τεχνικά, θεματικά, μορφολογικά νοηματικά. Θα υπάρχει συζήτηση και συμμετοχή του κοινού στην προσέγγιση των έργων καθώς και κουίζ και παιχνίδια πάνω σε αυτό το θέμα.\n6. Ο Μοντέρνος και ο Σύγχρονος κόσμος των Τεχνών.\nΘα εξετάσουμε τα βασικά χαρακτηριστικά της μοντέρνας και σύγχρονης τέχνης.\n7. Πωλ Σεζάν: τα βασικά χαρακτηριστικά της τέχνης του.\nΘα εξετάσουμε τα βασικά χαρακτηριστικά του καλλιτέχνη, τα έργα του. Ακόμη θα κάνουμε λόγο και για τον Λευτέρη Κανακάκι που στα πρώτα του έργα επηρεάστηκε από τον Σεζάν.\n(όλες τις ημέρες και ώρες λειτουργίας του Μουσείου).\nΟι ξεναγήσεις είναι κατά θεματικές ενότητες, ανάλογα με τις περιοδικές ή μόνιμες εκθέσεις που οργανώνει το Μουσείο Σύγχρονης Τέχνης Κρήτης και διαρκούν 1 ώρα.\nΠραγματοποιούνται κάθε Τρίτη, Τετάρτη, Πέμπτη, Παρασκευή: 09:00π.μ. - 14:00, Σάββατο και Κυριακή: 10:00 - 15:00 και επί πλέον την Τετάρτη και την Παρασκευή: 18.00-21.00 το απόγευμα, στους χώρους του Μ.Σ.Τ., στην οδό Μεσολογγίου 32, στην παλιά πόλη του Ρεθύμνου.\nΕ. ΜΟΥΣΕΙΟΠΑΙΔΑΓΩΓΙΚΑ ΠΡΟΓΡΑΜΜΑΤΑ\nΤο Μουσείο Σύγχρονης Τέχνης Κρήτης, με αφορμή εκθέσεις που έχει φιλοξενήσει ή που φιλοξενεί αυτή την περίοδο, πραγματοποιεί μουσειοπαιδαγωγικά προγράμματα.\nΕ1. Μουσειοπαδαγωγικά προγράμματα οργανωμένα στο πλαίσιο των περιοδικών εκθέσεων που παρουσιάζονται στους χώρους του Μ.Σ.Τ.\nΕ2. Ανεξάρτητα από τις τρέχουσες εκθέσεις Μουσειοπαιδαγωγικά Προγράμματα\nΣ’ αυτά τα μουσειοπαιδαγωγικά προγράμματα αξιοποιούμε έργα από την έκθεση, που ταιριάζουν με τα ανάλογο θέμα κάθε φορά. Παράλληλα χρησιμοποιούμε και έργα άλλων μουσείων, τα οποία παρατηρούμε με τη βοήθεια των νέων τεχνολογιών. Προσαρμόζονται για όλες τις βαθμίδες της εκπαίδευσης.\n1. Αντιμετωπίζοντας τον σχολικό εκφοβισμό μέσα από τις τέχνες.\nΣυζητούμε για τον σχολικό εκφοβισμό και δρούμε βιωματικά για να τον νικήσουμε, με αφορμή έργα της έκθεσης 10 Κεφάλαια. Έργα από τη μόνιμη συλλογή, αλλά και έργα τέχνης άλλων συλλογών. Αξιοποιούμε τεχνικές του έντεχνου συλλογισμού και του θεατρικού παιχνιδιού.\n2. Συνομιλώντας μπροστά σε σύνορα και σταυροδρόμια για το προσφυγικό\nΜε αφορμή την έκθεση Medphoto Σύνορα και Σταυροδρόμια που πραγματοποιήθηκε το καλοκαίρι του 2016, στο Μουσείο Σύγχρονης Τέχνης Κρήτης σε συνεργασία με τον μη κερδοσκοπικό οργανισμό Kolektiv 8, μελετούμε με τη βοήθεια της σύγχρονης τεχνολογίας τις φωτογραφίες ντοκουμέντα της έκθεσης και μοιραζόμαστε τις σκέψεις μας για το προσφυγικό ζήτημα.\n3. Η τέχνη μας μαθαίνει να τρώμε υγιεινά.\nΜε αφετηρία τα φρούτα, τα αγαπημένα αντικείμενα της τέχνης της Νεκρής Φύσης, ταξιδεύουμε στην ιστορία της τέχνης και «γευόμαστε» τα οφέλη της υγιεινής διατροφής, εστιάζονται στο πιο σημαντικό γεύμα της ημέρας, το πρωινό.\n4. Ταξίδι στην ιστορία της τέχνης σε δύο ώρες.\nΜε παιγνιώδη και διασκεδαστικό τρόπο ταξιδεύουμε στην ιστορία της τέχνης.\nΠροτάσεις για Παιδικούς Σταθμούς και Νηπιαγωγεία:\nΜπορούμε να προτείνουμε μηνιαία μουσειοπαιδαγωγικά προγράμματα, ανάλογα με τα θέματα που δουλεύετε και στην τάξη, κατόπιν συνεννόησης, σχετικά με τις παγκόσμιες ημέρες, τις γιορτές του μήνα και γενικά τα αναλυτικό πρόγραμμα της προσχολικής εκπαίδευσης.\nΠροτάσεις για την Πρωτοβάθμια Εκπαίδευση:\nΜπορούμε να προτείνουμε μεμονωμένα προγράμματα ή μία σειρά προγραμμάτων, αν δουλεύετε κάποιο σχέδιο εργασίας στο πλαίσιο της ευέλικτης ζώνης, των πολιτιστικών και περιβαλλοντικών προγραμμάτων, των μαθητικών ομίλων ή των προγραμμάτων αγωγής υγείας ή αν είστε σε κάποιο ευρωπαϊκό πρόγραμμα. Μας ενδιαφέρει η συνεργασία.\nΟικογενειακά προγράμματα για όλα τα σχολεία:\nΠροσφέρονται οικογενειακά προγράμματα, για ομάδες παιδιών που φοιτούν σε σχολεία όλων των βαθμίδων εκπαίδευσης, μαζί με τους γονείς τους. Πρόκειται για αξιόλογη εκπαιδευτική πρόταση και μία όμορφη εμπειρία.\nΗ συμμετοχή στα δίωρης διάρκειας Εκπαιδευτικά προγράμματα, για κάθε παιδί έχει οριστεί 3 €.\nΗ συμμετοχή στο Εκπαιδευτικό Πρόγραμμα - Ξενάγηση (διάρκειας μίας ώρας), για κάθε παιδί έχει οριστεί 1 ευρώ.\nΓια τη συμμετοχή των τμημάτων στις ξεναγήσεις, και στα δίωρα εκπαιδευτικά προγράμματα που πραγματοποιούνται στο Μουσείο Σύγχρονης Τέχνης και στα Εικαστικά Εργαστήρια, είναι απαραίτητη η προηγούμενη συνεννόηση με τη γραμματεία (Λεμπιδάκη Κωνσταντίνα 28310-57353).


Αρχική Travel Το παραθαλάσσιο χωριό των Επτανήσων με τα μαγευτικά νερά (photo+ video)\nΣτην Ιθάκη θα βρείτε ένα μικρό χωριό με απαράμιλλη ομορφιά και μεγάλη ιστορία αφού εκεί γεννήθηκε ο ήρωας της ελληνικής επανάστασης, Γεώργιος Καραϊσκάκης. Το Κιόνι, είναι χτισμένο αμφιθεατρικά ξεκινώντας από ύψωμα του νησιού και καταλήγει προς τη θάλασσα με μια σειρά σπιτιών να δημιουργούν ένα κλειστό και ευρύχωρο λιμανάκι.\nΤο Κιόνι είναι ένα από τα ωραιότερα χωριά της Ιθάκης και αποτελεί πόλο έλξης για Έλληνες τουρίστες αλλά και ξένους, κυρίως Ιταλούς και Άγγλους. Χτίστηκε τον 16ο αιώνα και πολλές κατοικίες που σώζονται από τότε, είναι χαρακτηριστικό ότι άντεξαν στο πέρασμα των χρόνων και των καταστροφικών σεισμών που συγκλόνισαν τα Επτάνησα.\nΠοιο ελληνικό νησάκι αποτελείται μόνο από παραλία; (video)\nΟ περισσότερος κόσμος απολαμβάνει τις βόλτες του στην κεντρική περαντζάδα στο λιμάνι, όπου υπάρχουν αρκετές ταβερνούλες και ελάχιστα αλλά πολύ περιποιημένα μαγαζάκια με είδη δώρων. Αν περπατήσετε στη δεξιά πλευρά του, θα δείτε τμήμα από το πέτρινο σπίτι όπου ζούσε ο Καραϊσκάκης, ενώ από εκεί ο δρόμος συνεχίζει προς μικρούς απομονωμένους κολπίσκους με τυρκουάζ νερά, ιδανικούς για μπάνιο.\nΕντυπωσιακοί στο τέλος του χωριού είναι οι 3 καλοδιατηρημένοι ανεμόμυλοι, σήμα κατατεθέν της περιοχής.\nΑπολαύστε το video και βάλτε την Ιθάκη στο πλάνο σας!


Γυναικείο μπουφάν 4 εποχών Nordcode Senegal Lady - accessories\nΔιαβάστηκε από 1.004 αναγνώστες\nΗ αδιάβροχη μεμβράνη Reissa και η θερμική επένδυση μπορούν να αφαιρεθούν, δίνοντας στον αναβάτη μέγιστη ελευθερία χρήσης. Σημαντικός αερισμός προσφέρεται από τα μεγάλα πλέγματα στο στήθος, τα χέρια και την πλάτη, επιτρέποντας στον αέρα να δροσίζει τον αναβάτη χωρίς να θέτει σε κίνδυνο την ασφάλεια. Το Senegal είναι κατασκευασμένο από ύφασμα υψηλής αντοχής (500D Cordura), με εξαιρετική αντοχή στην τριβή.\nΕξαεριστήρες αέρα / Πάνελ ανοίγματος για μέγιστο εξαερισμό.\n4 μπροστινές τσέπες, 1 μεγάλη πίσω τσέπη, 2 εσωτερικές τσέπες και 2 θήκες στη θερμική επένδυση, μία για ένα κινητό τηλέφωνο.\nΡυθμιζόμενοι ιμάντες στη μέση για τέλεια εφαρμογή\nΡύθμιση με κουμπιά στα μανίκια\nΡυθμιζόμενο κλείσιμο “SmartFit” στον λαιμό\nΖώνες Velcro στο κάτω μέρος\nΤιμή: 159,8 ευρώ


Θεόδωρος Γρηγοριάδης // Theodoros Grigoriadis: Πωλ Μπόουλς: Τσάι στην Ταγγέρη\nΠωλ Μπόουλς: Τσάι στην Ταγγέρη\nΟι εξερευνητές και περιηγητές πρωτοανακαλύπτουν μεριές του πλανήτη αλλά εναπόκειται στους καλλιτέχνες να φανερώσουν τις λεπτομέρειες του κόσμου μέσα από τη δική τους ματιά, ερμηνεύοντας την πολιτισμική διαφορά και εμπνεόμενοι από το καινούργιο περιβάλλον. Ο Πωλ Μπόουλς έζησε στο Μαρόκο, στην Ταγγέρη, σχεδόν πενήντα χρόνια, υιοθετώντας κυριολεκτικά μια χώρα, μια πόλη, μια διαφορετική ζωή.\nΓεννήθηκε στο Νέα Υόρκη, το 1910, από ευκατάστατους αλλά καταπιεστικούς γονείς. Από τα δεκαεπτά του ήθελε να δραπετεύσει, όχι μόνον από το σπίτι του αλλά και από την χώρα του. Παρά το γεγονός ότι είχε όλες τις δυνατότητες για μια πετυχημένη καριέρα μουσικοσυνθέτη διάλεξε να φύγει με πρώτη στάση το Παρίσι. Με ένα διαβατήριο και 25 δολάρια στην τσέπη, άφησε πίσω του μια μεγαλούπολη που μόνον δυσοίωνες εικόνες του γεννούσε. Στο Παρίσι συνδέθηκε φιλικά με όλους τους καλλιτέχνες της εποχής όπως ο Κοκτώ, ο Ζιντ ενώ η ηγερία του μοντερνισμού, Γερτρούδη Στάιν, τον προέτρεψε να πάει στο Μαρόκο ΄ είχε ήδη στείλει πολλούς καλλιτέχνες σε μακρινά μέρη να εμπνευστούν. Στο μεταξύ ο Μπόουλς έζησε για λίγο και στο Βερολίνο, φίλος του συγγραφέα Κρίστοφερ Ίσεργουντ ο οποίος έδωσε στην ηρωίδα του μυθιστορήματός του «Αντίο Βερολίνο» («Καμπαρέ» στην οθόνη)» Σάλυ Μπόουλς το επώνυμο του Πωλ.\nΤο 1947 κατέπλευσε στην Ταγγέρη. Τότε άρχισε να γράφει. Δεν θεωρούσε τον εαυτό του σπουδαίο συγγραφέα, αλλά δεν έπαψε να ζει με τα σημειωματάρια δίπλα του. Έγραφε και ζούσε τη μέρα του. Κάποια στιγμή αγόρασε ένα μικρό νησάκι έξω από την Κεϋλάνη, θέλοντας να καλλιεργήσει και να μείνει εκεί, όμως σύντομα παράτησε κι αυτή την ιδέα. Επέστρεψε στην Ταγγέρη και παντρεύτηκε την συγγραφέα Τζέιν Μπόουλς. Διάβαζαν ο ένας τα γραπτά του άλλου και έγραφαν στίχους για τα τραγούδια του. Ο Μπόουλς με κάθε ευκαιρία ταξίδευε και στις άλλες χώρες της Αφρικής, άλλοτε στα βόρεια, στην Αλγερία ή στην Τυνησία και άλλοτε βαθύτερα στην καρδιά της της μαύρης ηπείρου. Προτιμούσε λεωφορεία και αυτοκίνητα και η μεγάλη του αγάπη ήταν τα πλοία. «Αν το ταξίδι περιλάμβανε πλοίο» έλεγε, «θα συνέχιζα κι άλλα ταξίδια. Η πτήση δεν είναι ταξίδι. Τόση ταχύτητα. Θέλω να έχω μαζί μου πολλά εφόδια και να μην ξέρω πόσους μήνες ή χρόνια θα μείνω ή πού θα καταλήξω…»\nΤη δεκαετία του ’50 η Ταγγέρη ήταν ο προσφιλής προορισμός της γενιάς των μπητ. Ο Γκίνσμπεργκ, ο Κέρουακ, ο Κόρσο πηγαινοερχόντουσαν τακτικά στο λιμάνι της Ταγγέρης αναζητώντας την παρέα του ζεύγους Μπόουλς. Ο Πωλ, παράλληλα με τα δικά του γραπτά, κατέγραφε συνομιλίες με απλούς ανθρώπους στα καφενεία όπου σύχναζε, ιστορίες από τις ζωές τους, καθώς και τις μουσικές τους. Δίπλα του βρέθηκαν νέοι άνθρωποι που τους εξέδωσε τα γραπτά στα αγγλικά απομαγνητοφωνώντας τα λόγια τους. Κάποιοι, όπως ο Μοχάμεντ Σουκρί, έγιναν ευρύτερα γνωστοί φτιάχνοντας τη βάση για μια μαροκινή λαϊκή λογοτεχνία. Ο Πωλ αγαπούσε τους λαϊκούς παραμυθάδες: φτωχοί, αξιοπρεπείς, ζούσαν τη μέρα τους για ένα πιάτο φαϊ. Αυτό αναζητούσε κι ο ίδιος: τον πυρήνα του εαυτού του, την βασική ανθρωπιά.\nΜε τον καιρό οι παραμυθάδες γύριζαν τις καρέκλες των καφενείων προς την τηλεόραση και οι πλούσιοι Ευρωπαίοι ανακαίνιζαν τα ριάντ στις πόλεις. Η Ταγγέρη άρχισε να γίνεται ένα κοσμικό πέρασμα. Ο ανελέητος τουρισμός αναζητούσε μια φτιαχτή εξωτικότητα. Όμως ο Πωλ Μπόουλς απέμεινε εκεί, στο απλό διαμέρισμά του, γράφοντας μέχρι την τελευταία στιγμή ενώ τον επισκέπτονταν από παντού αναγνώστες και δημοσιογράφοι. Το 1990 η ταινία “The Sheltering sky” («Τσάι στη Σαχάρα») μυθοποίησε τη ζωή του, όμως αυτός τέσσερα χρόνια μετά έσβησε. Οι στάχτες του μεταφέρθηκαν στο Μανχάταν, η ψυχή του ακόμη φτερουγίζει στο Μαρόκο.\nΕκατό καμήλες στην αυλή, Απόπειρα 1992\nΕσύ δεν είσαι εγώ, Γράμματα, 1981\nΚαλώς να πέσει, Απόπειρα, 1993\nΟ καιρός της φιλίας, Γράμματα 1981\nΟ σκορπιός, Απόπειρα, 1998\nΤσάι στη Σαχάρα, Απόπειρα 1991\n(Μικρό αφιέρωμα στο περιοδικό Passport , τεύχις 31, Απρίλιος 2008)\non Μαρτίου 26, 2008\nΑγαπητέ μου Φρέντυ,\nδεν απάντησα νωρίτερα γιατί ανησυχούσα για σένα.\nΟ Φρέντυ που παρέλαβε αυτό το γράμμα, δεν ήταν άλλος από τον Paul Frederic Bowles - το μελοποίησε το 1939 - που εκείνη την εποχή ασφυκτιούσε στη Νέα Υόρκη. Ήδη η Στάιν τον είχε αποτρέψει να ασχοληθεί με την ποίηση. Του πρότεινε ένα ταξίδι στην Ταγγέρη. Το 1931 η πόλη αυτή ήταν ακόμη διεθνής και φιλοξενούσε δραπέτες για οικονομικούς λόγους, και διανοούμενους. Από εκεί, ύστερα από παραίνεση του Αaron Copland, επέστρεψε στην Αμερική για ν´ ασχοληθεί με τη μουσική, σαν συνθέτης. Από τις πρώτες του δουλειές ήταν η μουσική για την ταινία του Rudy Burckhardt "145 West 21" με πρωταγωνιστές τον Αaron Copland και τον John Latouche (1936). Ακολούθησε η "Μουσική Για Μια Φάρσα" ("Music For Α Farce"), το 1938.\nΓεννημένος στη Νέα Υόρκη, στις 30 Δεκεμβρίου του 1919, γιος ενός οδοντίατρου από το Long Island, ο Paul Bowles δεν ήταν πρότυπο μαθητή. Συχνά παραμελούσε τα μαθήματά του για ν´ ασχοληθεί με κάτι δημιουργικότερο.\nΣτην αυτοβιογραφία του "Without Stopping" - που χαρακτηρίζεται σαν μία από τις πιο ειλικρινείς Αμερικανών λογοτεχνών - αναφέρει: "Μέχρι τα πέντε μου χρόνια δεν είχα μιλήσει με κανένα παιδί, ούτε είχα δει άλλα παιδιά να παίζουν. Η εικόνα που είχα σχηματίσει για τον κόσμο, ήταν ενός τόπου αποκλειστικά κατοικημένου από ενήλικες".\nΌπως ο Edgar Αllan Poe σπούδασε ένα χρόνο στο πανεπιστήμιο της Βιρτζίνια, όμως οι καλλιτεχνικές του ανησυχίες διοχετεύτηκαν στη μουσική και ικανοποιήθηκαν μέχρι ένα σημείο από δασκάλους όπως ο Αaron Copland και ο Virgil Thompson αρχικά, και η Nadia Boulanger αργότερα.\nΣε ηλικία δεκαοκτώ χρονών είδε ποιήματά του δημοσιευμένα στο πρωτοποριακό περιοδικό "Transition", που εκδιδόταν στο Παρίσι. Εκεί γνωρίστηκε με τη Γερτρούδη Στάιν και τον κύκλο της.\nΠνεύμα ανήσυχο, "δραπέτευε" συχνά από τους χώρους που ζούσε για να γνωρίσει καινούριους. Ακούραστος ταξιδιώτης, επισκέφτηκε πολλές φορές τη Λατινική Αμερική και εγκαταστάθηκε κατά περιόδους στη Γουατεμάλα και το Μεξικό. Πόλοι έλξης γι´ αυτόν ήταν ακόμη η Ισπανία, η Γαλλία, η Γερμανία. Στο Ανόβερο έμεινε για ένα διάστημα με τον σημαντικό εκφραστή του ντανταϊσμού Kurt Schwitters. Στο Βερολίνο έγραψε μουσική που άκουγε αργότερα στην Ταγγέρη με τον Copland.\nΣτη δεκαετία του ´30, στη Νέα Υόρκη, συμμετείχε στο κομουνιστικό κόμμα για ένα μικρό χρονικό διάστημα, και ήταν θαμώνας στο σαλόνι του Kirk και της Constance Αskew.\nΣτοιχεία από τις χώρες και τους ανθρώπους που γνώρισε, ενσωμάτωσε στο έργο του, χωρίς όμως να χάσει την ανεξαρτησία του.\nΤο 1937 συνάντησε τη Jane Sydney Αuer, που την επόμενη χρονιά έγινε κυρία Bowles. Συγγραφέας η ίδια - αιτία που Paul Bowles άρχισε πάλι να γράφει - τέλειωσε το πρώτο της μυθιστόρημα "Two Serious Ladies" στις 7 Δεκεμβρίου 1941, ημέρα της καταστροφής του Περλ Χάρμπορ. Για λίγο καιρό οι Bowles , έμεναν στο ίδιο σπίτι με τον W.H. Αuden και τη γυναίκα του Erica - κόρη του Thomas Mann -, που ήταν στενή φίλη της Jane.\nΜια πτυχή της προσωπικότητας του Bowles, τον οδήγησε πολύ νωρίς στην εξειδικευμένη σύνθεση μουσικής για το θέατρο. Η ευαισθησία του στον τομέα αυτόν, τον κατέστησε πολύ σημαντικό σύμβουλο των Orson Welles, George Αbbott και Eddie Dowling, για περισσότερα από είκοσι έργα που "ανέβηκαν" στο Broadway.\nΓια έναν περίπου χρόνο δούλεψε σαν μουσικοκριτικός στην εφημερίδα "Herald Tribune" της Νέας Υόρκης, και μ´ αυτόν τον τρόπο αναδείχτηκε το ταλέντο του στη σύνθεση με λέξεις αυτή τη φορά.\nΣε συνεργασία με τον Dali ενορχήστρωσε το πρώτο του μπαλέτο, "Colloque Sentimental" (1944). Ακολούθησε ακόμη ένα με συνεργάτη τον Αlexander Calder.\nΣτις επόμενες δουλειές του, το όνομά του φιγουράριζε ανάμεσα σ´ αυτά των διασημότερων καλλιτεχνών της εποχής - Fernand Leger, Marcel Duchamp, John Cage, Man Ray -, στους τίτλους ταινιών μικρού μήκους. Οι πιο σημαντικές απ´ αυτές - "Desire" και "Dreams That Money Can Buy" - ήταν βασισμένες σε ιδέες του Hans Richter που υλοποιήθηκαν από τον Paul Bowles και τον Max Ernst (1947).\nΣ´ ένα άλλο φιλμάκι που τιτλοφορείται "8 X 8", σκηνοθετημένο από τον Richter (1952), ο Paul Bowles πρωταγωνιστεί. Παρόλη την αναγνώρισή του, δεν ήταν ικανοποιημένος από το περιβάλλον που ζούσε. Ένα βράδυ ονειρεύτηκε πως ήταν στο Μαρόκο. Το όνειρο τον έκανε ευτυχισμένο.\nΕίχε ήδη γράψει τη μουσική για την πρώτη επιτυχία του Tennessee Williams στο Broadway "Γυάλινος Κόσμος" (1945), και αργότερα για άλλα έργα του, όπως τα "Γλυκό Πουλί Της Νιότης", "Καλοκαίρι Και Καταχνιά" και "Μοναχικός Άνθρωπος", μετά την πρεμιέρα του οποίου έφυγαν για το Μαρόκο, που στη δεκαετία του ´40 (και του ´50), ήταν για τους Αμερικάνους διανοούμενους ό,τι το Παρίσι στη δεκαετία του ´20. Ο καιρός ήταν άσχημος και ο Tennessee Williams επέστρεψε στις ΗΠΑ σε λιγότερο από ένα μήνα. Στη θέση του ήρθε ο Truman Capote, για να διασκεδάσει αυτούς που παρέμειναν με το οξύ πνεύμα και την κοφτερή γλώσσα του.\nΟ εκδότης Doubleday του ανέθεσε τη συγγραφή ενός μυθιστορήματος. Για το σκοπό αυτό ο Paul Bowles μετακόμισε στη Φεζ, μια πόλη στους πρόποδες του Άτλαντα. Εκεί, η Βόρεια Αφρική τού τραγούδησε σαν σειρήνα ένα τραγούδι της Σαχάρας που τον αιχμαλώτισε. Ερωτεύτηκε τον ουρανό πάνω από την έρημο και τον ύμνησε στο βιβλίο του "The Sheltering Sky". Ο Doubleday όμως το απέρριψε, με αποτέλεσμα να εκδοθεί πρώτα στο Λονδίνο από τον οίκο New Directions (1949).\nΤο βιβλίο αυτό, που του χάρισε διεθνή αναγνώριση αλλά σε περιορισμένους κύκλους, αναφέρεται σε τρεις Αμερικάνους που πηγαίνουν στη Σαχάρα. Ο ένας απ´ αυτούς αρρωσταίνει. Η αποκορύφωση του μυθιστορήματος είναι η περιγραφή του θανάτου του. Ο Bowles λέει πως για να πετύχει το ποθητό αποτέλεσμα έπαιρνε ματζούνι - ένα δυνατό μείγμα διαφόρων ουσιών με βασική την καννάβι.\nΓια την κυκλοφορία του βιβλίου, βρέθηκε με τη Jane στο Λονδίνο για λίγες μέρες. Στην επιστροφή η Jane αποφάσισε να ξεχειμωνιάσει στο Παρίσι, ενώ ο Paul πήρε το πλοίο για τη Σρι Λάνκα, ξεκινώντας μια σειρά από διηγήματα με θέμα την Tαγγέρη.\nΣτον γυρισμό σταμάτησε στο Παρίσι, και στη συνέχεια στην αγαπημένη του Φεζ, στη Σαχάρα. Η Jane έχοντας τελειώσει το θεατρικό της έργο "In The Summerhouse", πέρασε για λίγο από το Μαρόκο πριν φύγει για τη Νέα Υόρκη. Ο Paul τελείωνε το βιβλίο του όταν ήρθε ένα τηλεγράφημα που του γνωστοποιούσε πως η αγορά του νησιού, κοντά στη Σρι Λάνκα, ήταν εφικτή. Αναχώρησε αμέσως για τη Βομβάη, και αφού ολοκλήρωσε τις απαραίτητες διατυπώσεις, έφυγε για τη Νέα Υόρκη με σκοπό να γράψει τη μουσική για το έργο της Jane.\nΤο καλοκαίρι του 1952, αφού περιπλανήθηκε στη Μαδρίτη και τη Βενετία, κατέληξε στη Ρώμη δουλεύοντας μαζί με τον Tennessee Williams, τους διαλόγους για την ταινία "Senso" του Luchino Visconti.\nΤο χειμώνα απέπλευσε με την Jane με προορισμό το νησί που είχε αγοράσει. Έμειναν για λίγο εκεί, μια που η γυναίκα του είχε πρόβλημα υγείας και επέστρεψε στο Μαρόκο. Ο Paul τέλειωσε τη νουβέλα του "The Spider’s House" στην Ιαπωνία. Όταν έφτασε στην Ταγγέρη πληροφορήθηκε από τον William Burroughs πως η Jane είχε πάθει έμφραγμα, ήταν όμως καλύτερα. Τα προβλήματα υγείας συνεχίστηκαν μέχρι το 1973 που πέθανε στην Ισπανία, σε ηλικία 56 ετών. (Μόλις - Νοέμβριος 1988 - κυκλοφόρησε η βιογραφία της "Α Little Original Sin", γραμμένη από τη Millicent Dillonn).\nΣτα μέσα της δεκαετίας του ´50, ο Paul Bowles συναντούσε μέλη του beat κινήματος. Από το σπίτι του πέρασαν ο Jack Kerouac και ο Αllen Ginsberg, παρόλο που η σχέση του με το κίνημα ήταν παρόμοια μ´ αυτή του Manet και των ιμπρεσιονιστών. Όντας ανάμεσα στους Ευρωπαίους μοντερνιστές και τους beat λογοτέχνες, δηλώνει: "Δεν υπήρξα ποτέ μέλος της ομάδας. Συμμεριζόμουν τις ιδέες τους, τους συμπάθησα και τους δέχτηκα. Η άποψη τους όμως ήταν αδιάφορη. Νομίζω πως το μόνο που διάβασαν ήταν Celine. Θυμάμαι τον Burroughs, το ´54, που ζούσε στη Medina σ´ ένα μπορντέλο. Περνούσε όλη την ημέρα στο κρεβάτι του κάνοντας ηρωίνη και πυροβολώντας στον τοίχο για εξάσκηση. Έγραφε το "Naked Lunch" - ο Kerouac του πρότεινε τον τίτλο - και τα χαρτιά είχαν γίνει σαν χαλί στο δάπεδο, με πατημασιές και ποντικοκούραδα επάνω τους. Πιστεύω πως είναι ο καλύτερος χιουμορίστας στην Αμερική. Εύχομαι να μπορούσε να συγκεντρωθεί στο να γράφει χιούμορ".\nΤο 1958 δημοσιεύτηκε το "Spider’s House", που παρουσιάζει τη μάχη του Μαρόκου για ανεξαρτησία, με συμπάθεια προς τον ισλαμικό πολιτισμό.\nΗ συνθετική του δουλειά περιλαμβάνει πολλά κομμάτια μουσικής δωματίου, τραγούδια και έργα για πιάνο, ενώ η συγγραφική του - εκτός των μυθιστορημάτων - σαράντα περίπου διηγήματα, γραμμένα σε μια περίοδο τριανταπέντε χρόνων, που αρχικά εκδόθηκαν σε τρεις συλλογές. Τον σπουδαιότερο ρόλο σ´ αυτά παίζουν το περιβάλλον και ο χαρακτήρας των πρωταγωνιστών. Το περιβάλλον περιγράφεται με κάθε λεπτομέρεια, έτσι ώστε να δημιουργηθεί η κατάλληλη ατμόσφαιρα, ενώ αντίθετα η σωματική εμφάνιση των ανθρώπων δεν περιγράφεται ούτε μια φορά, και ο χαρακτήρας τους προσδιορίζεται από τις σχέσεις τους με τους άλλους ανθρώπους. Μοιάζουν με τα κούφια πρόσωπα του T.S. Elliot, κινούνται μέσα σε μιαν αχλύ, ξεριζωμένοι και γεμάτοι απόγνωση. Ψάχνουν για το άγνωστο, και πολύ συχνά διαπιστώνουν το χάος των "πολιτισμένων" μυαλών, τη ζωντάνια και την αλήθεια των αυτοχθόνων του Μαρόκου. Ταυτίζει έτσι ο Bowles τη χώρα αυτή με το αναρχικό υποσυνείδητο, αλλά αντιτίθεται στην τάση ρομαντικοποίησης του εξωτικού. Αποβάλλοντας τα άχρηστα στοιχεία της ανθρώπινης προσωπικότητας των ηρώων του, είναι πιο κοντά στον Beckett, παρά στο μυστικισμό της ερήμου του T.E. Lawrence.\nΤα διηγήματα αυτά είναι πλημμυρισμένα από αναίτια βία, ωμό ρεαλισμό και θάνατο, έχουν τις ρίζες τους στον Αndre Gide και τον E.Α. Poe, συναρπάζουν και μερικές φορές σοκάρουν τους αναγνώστες.\nΟ Norman Mailer γράφει: "Ο Paul Bowles άνοιξε το κουτί της Πανδώρας και άφησε το έγκλημα, τα ναρκωτικά, την αιμομιξία και την εθιμοτυπία του θανάτου να εισχωρήσουν στον κόσμο επικαλώντας τα όργια, το τέλος του πολιτισμού", και ο Burroughs προσθέτει: "Η πρόζα του ζεί από μια ειδική ποιότητα του διαπεραστικού, απτού μαύρου ενός υποφωτισμένου φιλμ, μιας δομής που μπορεί κανείς ν´ αγγίξει. Το έργο του Castaneda μοιάζει με νηπιαγωγείου μπροστά σ´ αυτό του Bowles".\nΟ Paul Bowles δεν διδάσκεται στα πανεπιστήμια επειδή δεν εκπροσωπεί κάποια συγκεκριμένη σχολή. Χαρακτηρίζεται ως "ένας συγγραφέας για τους συγγραφείς". Είναι υπεύθυνος για την ελάχιστη προβολή του, μια και δεν συχνάζει σε πάρτι και συναντήσεις εκδοτικών οίκων. Εξάλλου δεν έχει πατήσει το πόδι του σε αμερικάνικο έδαφος από το 1968 που ήταν καθηγητής στο πανεπιστήμιο της Καλιφόρνια. Απεχθάνεται τα αεροπλάνα, το τηλέφωνο, και δεν ανέχεται το θόρυβο.\nΖεί στην Ταγγέρη από τα δικαιώματα των βιβλίων του, σ´ ένα διαμέρισμα απέναντι από το αμερικανικό προξενείο. Μεταφράζει ιστορίες που του διηγείται ο αναλφάβητος Mohamet Mrabet, και μ´ αυτόν τον τρόπο έχει διασώσει αρκετό μέρος της προφορικής παράδοσης του Μαρόκου. Διαβάζει Κάφκα και Μπόρχες, ενώ η συγγραφέας που θαυμάζει είναι η Flannery O´Connor.\nΘεωρεί τον εαυτό του ταξιδιώτη και όχι τουρίστα, εντοπίζοντας τη διαφορά στο ότι ο τουρίστας επιστρέφει βιαστικά ύστερα από μερικές εβδομάδες, ενώ ο ταξιδιώτης, μη ανήκοντας κάπου, μετακινείται αργά, σε περιόδους ετών, από το ένα μέρος της γης σε άλλο. Κι ακόμη στο ότι ο τουρίστας δέχεται το δικό του πολιτισμό χωρίς να θέτει ερωτήσεις, ενώ ο ταξιδιώτης συγκρίνει και αποποιείται εκείνους που δεν του ταιριάζουν. Τέλος, το μήνυμα του Paul Bowles είναι : "Όλα χειροτερεύουν".\nΟ Άνθρωπος μισείται στη Σαχάρα° το νιώθεις στον ουρανό,\nστις πέτρες, στον αέρα.\nΊσως είναι γραμμένο και στ´ αστέρια :\n"Ο Θεός μισεί τον Άνθρωπο! Ο Πίνκυ είναι αρουραίος".\nΚάθε στιγμή φθονείται από έναν αδυσώπητο τύραννο ...\n"Πηγαίνω βέβαια - και ακούω ..."\nΑνακάλυψα ένα καινούριο γλυκό° χασίσι με αμύγδαλο.\nΘα πρέπει όμως να το τρώς προσεκτικά\nόπως η Αλίκη δάγκωνε τα μανιτάρια° διαφορετικά\nη μετάβαση είναι μάλλον ξαφνική,\nσαν φύσημα χρυσού ανέμου κατά μήκος της\nσπονδυλικής στήλης και πέταγμα προς τα\nπάνω, μέσα στα σύννεφα.\nσε μια τεράστια, ερειπωμένη αυλή ...\nΈνας κύκλος από άντρες και γυναίκες που τραγουδούσαν μαζί ...\nστον συγκοπτόμενο κύκλο\n"ΟΔΟΣ ΠΑΝΟΣ", Ιούλιος-Αύγουστος 1990, Τεύχος 50\nΠολλούς χαιρετισμούς από το Βερολίνο!\n27 Μαρτίου 2008 - 2:16 π.μ.


Νίκη εναρμόνισης με τις ικανότητες της ομάδας... - IONIKOS NEWS\nIONIKOS NEWS TV\nHome Μαρούντας Κώστας ΠΟΔΟΣΦΑΙΡΟ Νίκη εναρμόνισης με τις ικανότητες της ομάδας...\nΝίκη εναρμόνισης με τις ικανότητες της ομάδας...\nThodoris Χ στις Νοεμβρίου 04, 2019 Μαρούντας Κώστας, ΠΟΔΟΣΦΑΙΡΟ,\nΓράφει ο Κώστας Μαρουντας\nO ποδοσφαιρικός Ιωνικός βρίσκεται εδώ και καιρό σε επαγγελματική κατηγορία. Και έτσι και οι δικοί του φίλοι, καθώς και άλλοι άνθρωποι που γουστάρουν να βλέπουν ποδόσφαιρο, έχουν την ευκαιρία να παρακολουθούν κάποιους αγώνες του στην τηλεόραση. Ειδικά όταν τον βλέπουν όλοι να παίρνει τέτοιες νίκες, όπως αυτό το σαββατιάτικο 1-2, διαμορφώνεται κλίμα. Αρχικά, βελτιώνεται η διάθεση στο εσωτερικό της ομάδας της Νίκαιας. Aλλά, και μεγαλώνει ο ντόρος που κάνει στα ευρύτερα περιβάλλοντα των αντιπάλων. Που είναι μεν σκληρά (φαινομενικά ή μη), αλλά επηρεάζονται εύκολα...\nΟ Ιωνικός με τη σπουδαία απόδραση από την έδρα της Νίκης Βόλου έστειλε πολλαπλά μηνύματα. Πρωτίστως στον ίδιο του τον εαυτό. Πως όντως «το έχει» για κάτι καλό (και) φέτος. Στην πράξη και όχι στα λόγια ή στις φαντασιώσεις... Στους αντιπάλους έστειλε το μήνυμα πως «στη Νίκαια γίνεται κάτι το αξιόλογο, που χρειάζεται προσοχή».\nΤι ήταν, λοιπόν, αυτό το διπλό; Ήταν διπλό βαθμολογικής ανύψωσης. Διπλό ψυχολογίας και ποδοσφαιρικής δικαίωσης. Διπλό (ήπιων) σκέψεων για πιθανή μελλοντική πρόοδο. Διπλό «ευθυγράμμισης» με τις επιθυμίες όλων στην «κυανόλευκη» οικογένεια. Μα, πάνω από όλα, νίκη εναρμόνισης με τις ικανότητες της ομάδας... Αυτό που βλέπανε από την πρώτη κιόλας αγωνιστική και έκανε πολλούς «να αρρωσταίνουν» από το «γαμώτο» της όλης υπόθεσης...Αυτό που τις δύο τελευταίες αγωνιστικές ήρθε και αποκατέστησε σε μεγάλο βαθμό την τάξη και την ηρεμία.\nΗ ομάδα του Δημήτρη Αρναούτη πρέπει να συνεχίσει να δουλεύει. Με σκοπό να παίρνει σταθερά αυτό που αξίζει, με βάση την απόδοσή της. Όσα περισσότερα νικηφόρα «μαθήματα» παίρνει στον πρώτο γύρο του φετινού πρωταθλήματος, τόσο πιο πολύ θα μπορεί να «επενδύει» στις αρετές της στον καθοριστικό δεύτερο γύρο. Όσο πιο πολλές ομάδες αφήνει σταδιακά πίσω της στη βαθμολογία, τόσο πιο απλό «κεντράρισμα» θα χρειάζεται στο άμεσο μέλλον. Όσο περισσότερους πόντους μαζεύει τώρα, τόσο λιγότερο ασφυκτική θα είναι η πίεση που θα έχει αργότερα.\nΈνας Ιωνικός που περιορίζει τα λάθη του και ψάχνει το γκολ για να νικήσει (ανεξάρτητα αν παίζει στην έδρα του ή οπουδήποτε αλλού...) είναι ένας Ιωνικός που μοιράζει χαρά και δημιουργεί προσδοκίες. Ένας Ιωνικός, δηλαδή, κοντινός σε αυτό που θέλουν η διοίκηση και οι φίλοι του. Ειδικά οι πιο υποψιασμένοι για τις δυσκολίες της συγκεκριμένης κατηγορίας... Το πράγμα άρχισε να σοβαρεύει και ο Ιωνικός προς ώρας ανταποκρίθηκε σωστά και «μόρτικα». Μένει να δούμε τη συνέχεια...\nΥΓ. Ακολουθεί τώρα ένας αγώνας που δεν χρειάζεται να γράψει κάποιος τι θυμίζει σε όλους τους Νικαιώτες. Και όχι μόνο σε αυτούς. Το βασικό ζήτημα, όμως, είναι να έρθει η ποδοσφαιρική επιτυχία. Αυτή που θα δώσει άλλη χροιά και σε όλα τα υπόλοιπα... Σε έναν αγώνα που ένα ενδεχόμενο θετικό αποτέλεσμα -σχεδόν εξαναγκαστικά- θα δημιουργήσει αναθεώρηση στόχων. Αλλά, όχι! Όχι ακόμα, τουλάχιστον, τέτοια... Προς ώρας, το τονίζουμε εκ νέου, το μέγα ζητούμενο είναι το δίπτυχο «καλή απόδοση και δέουσα βαθμολογική ανταμοιβή»...\nΜαρούντας Κώστας, ΠΟΔΟΣΦΑΙΡΟ\nΣτην Νίκαια θα είναι πάντα αλλιώς\nΟ Αντριόλι στο Ionikos News!\nΕπόμενη μέρα με Τσιριγώτη\nΤο Ionikos News αποκλειστικά στο νέο γήπεδο!\nIonikos News Tags\nΑΚΑΔΗΜΙΕΣ Ακαδημίες Μπάσκετ ΑΠΟΨΕΙΣ ΑΡΣΗ ΒΑΡΩΝ ΑΦΙΕΡΩΜΑΤΑ Γιώργος Μαργιούκλας ΔΙΑΦΗΜΙΣΤΕΙΤΕ ΕΠΙΚΟΙΝΩΝΙΑ Θείος Νώντας Θεοδώρου Δημήτρης ΚΟΛΥΜΒΗΣΗ Κωνσταντίνος Χαλκιαδάκης Μαρούντας Κώστας ΜΙΚΤΗ_ΖΩΝΗ ΜΠΑΣΚΕΤ ΠΑΡΑΣΚΗΝΙΟ Πέτρος Ιωσηφίδης ΠΟΔΟΣΦΑΙΡΟ ΠΟΛΟ ΣΥΝΕΝΤΕΥΞΕΙΣ ΥΠΟΛΟΙΠΑ ΑΘΛΗΜΑΤΑ RETRO TOP_NEWS VOLLEY\nIONIKOS NEWS © 2016-2017. All Rights Reserved.


H νέα διοικούσα επιτροπή των Εσπερίδων - ΓΣ ΕΣΠΕΡΙΔΕΣ ΚΑΛΛΙΘΕΑΣ\nHome Unlabelled H νέα διοικούσα επιτροπή των Εσπερίδων\nH νέα διοικούσα επιτροπή των Εσπερίδων\nΣημαντικές αλλαγές στο διοικητικό κομάτι υπάρχουν στον ΓΣ ΕΣΠΕΡΙΔΕΣ ΚΑΛΛΙΘΕΑΣ . Όπως ανακοίνωσε το Δ.Σ. του συλλόγου από σήμερα και μέχρι τις εκλογές ανάδειξης νέου Διοικητικού συμβουλίου αναλαμβάνει με εντολή του νυν ΔΣ η τριμελής διοικούσα επιτροπή που αποτελείται από τους Αναστάσιο Νομικό , Χρήστο Αργυρόπουλο και Άγγελο Εμμανουήλ . Η διοικούσα επιτροπή του συλλόγου έχει πλέον την έγκριση του ΔΣ και είναι υπεύθυνη για το χτίσιμο του συλλόγου στο επόμενο διάστημα .\nΑναρτήθηκε από isaak στις 16.5.18


Published: Wednesday, 07 August 2019 19:59\nΤο 1970, ο Keith Moon ήταν στο απόγειο της δόξας του ως ντράμερ των Who και η 4 Ιανουαρίου 1970 ήταν άλλη μια μέρα in extremis γι’ αυτόν. Η βραδινή έξοδος με την τότε σύζυγό του, Kim McLagen, προέβλεπε να παραστούν με φίλους τους στα εγκαίνια του Red Lion, μιας παμπ που είχε ανοίξει ένα γειτονόπουλό τους έξω από το Λονδίνο. Ήταν μια βραδιά που έμελλε να έχει τραγική κατάληξη, αν και ο ένοχος θα έπεφτε τελικά στα μαλακά.\nΗ παμπ βρισκόταν στο Χάτφιλντ, έξω από το Λονδίνο, και ο Keith με την παρέα του ως συνήθως και τα έτσουζαν με όλη τη σημασία της λέξης. Φαίνεται όμως ότι τα καραγκιοζιλίκια του σταρ ενόχλησαν κάποιους νεαρούς νεοναζί σκίνχεντ που σύχναζαν στο μαγαζί. Μόλις η παρέα του μουσικού βγήκε από μαγαζί για να φύγει, οι νεαροί σηκώθηκαν από το τραπέζι τους και την ακολούθησαν έξω με φανερά απειλητικές διαθέσεις.\nΣχεδόν αμέσως, ο Moon και οι φίλοι του κατάλαβαν ότι μάλλον την είχαν άσχημα και χώθηκαν όπως όπως στην πανάκριβη Μπέντλεϊ του Μοοn. Τότε οι σκίνχεντ κύκλωσαν το αυτοκίνητο για να το εμποδίσουν να ξεκινήσει και άρχισαν να το χτυπούν με γροθιές και κλοτσιές και να το ταρακουνάνε, σαν να ήθελαν να το αναποδογυρίσουν. Οι επιβάτες ήταν μεθυσμένοι και… έντρομοι. Οι σκίνχεντ έβριζαν και εκτόξευαν απειλές, πέτρες και νομίσματα.\nΟδηγός και σωματοφύλακας του Moon ήταν ο 24χρονος Cornelius «Neil» Boland, αλλά στην ουσία η αποστολή του ήταν πολύ συγκεκριμένη: να περιφέρει τον Moon από τη μια παμπ στην άλλη και όταν ο εκκεντρικός και αλλοπρόσαλλος ντράμερ γινόταν πια τύφλα στο μεθύσι, ο Boland τον έβαζε σηκωτό στο αυτοκίνητο και τον γύριζε σπίτι του.\nΜόλις ο Boland διαπίστωσε ότι η κατάσταση άρχιζε να βγαίνει εκτός ελέγχου, βγήκε από το αυτοκίνητο και στάθηκε μπροστά του για να αντιμετωπίσει τους τραμπούκους. Τότε ο Moon, όντας βέβαιος ότι η ζωή του βρισκόταν σε κίνδυνο, κάθισε πανικόβλητος στη θέση του οδηγού και άναψε τη μηχανή. Κανείς από τους φίλους του δεν τον είχε ξαναδεί πίσω από τιμόνι – δεν οδηγούσε ποτέ.\nΟ άτυχος Neil Boland\nΤότε συνέβη το μοιραίο: μέσα στον πανικό του να ξεφύγει, πάτησε γκάζι και το αυτοκίνητο τινάχτηκε μπροστά παρασέρνοντας τον Boland κάτω από τις ρόδες του. Ο Moon άνοιξε ταχύτητα διασχίζοντας τον σκοτεινό δρόμο για να σταματήσει τελικά αρκετές εκατοντάδες μέτρα μακριά, σε ένα σημείο κάπου που υπήρχε ένα κοινωνικό κέντρο με φως. Κανείς δεν είχε πάρει είδηση τι είχε συμβεί και ο Moon με έναν φίλο του έφυγαν για να καλέσουν την αστυνομία. Οι υπόλοιποι κάθισαν στο πίσω μέρος του αυτοκινήτου, όταν ξαφνικά ένα αυτοκίνητο σταμάτησε δίπλα τους. Από μέσα βγήκε ένας άνδρας και τους φώναξε, «Υπάρχει κάποιος κάτω από το αυτοκίνητό σας!»\nΟ νεαρός οδηγός μεταφέρθηκε νεκρός στο νοσοκομείο.\nΟ Moon κατηγορήθηκε για τον θάνατο του Boland και επειδή οδηγούσε μεθυσμένος, χωρίς άδεια ή ασφάλεια. Έξι εβδομάδες αργότερα, η δικαιοσύνη αποφάνθηκε ότι ο θάνατος του οδηγού ήταν εξ αμελείας κι έτσι ο Moon απαλλάχθηκε, αν και αργότερα δήλωσε ένοχος για τις κατηγορίες περί οδήγησης. Επίσης απαλλάχθηκε. Όπως ήταν φυσικό, η αθώωσή του εξόργισε την οικογένεια του νεκρού. Ο Moon πάντως προσπάθησε να φροντίσει την οικογένεια του Boland αλλά εκείνοι δεν ήθελαν την παραμικρή σχέση μαζί του.\nΩστόσο, υπάρχει άλλη μια εκδοχή για τον θάνατο του Boland, καθώς αργότερα η κόρη του διεξήγαγε δική της έρευνα καταλήγοντας στο συμπέρασμα ότι τη στιγμή του θανάτου του πατέρα της πίσω από το τιμόνι δεν καθόταν ο Moon, αλλά η Kim, γυναίκα του. Άλλοι επιβάτες πάντως έχουν επανειλημμένα επιβεβαιώσει ότι ο Moon ήταν εκείνος που ευθύνεται για τον θάνατο του Boland.\nΟι σκίνχεντ επίσης συνελήφθησαν και όπως διαπιστώθηκε, οι δυο από αυτούς ήταν τόσο μικροί που τα ονόματά τους δεν αναφέρθηκαν στο δικαστήριο. Οι υπόλοιποι ήταν οικοδόμοι και οξυγονοκολλητές. Καταδικάστηκαν να πληρώσουν μικρά πρόστιμα.\nΤο θλιβερό περιστατικό θα στοίχειωνε τον Moon σε όλη τη διάρκεια της σύντομης ζωής του, καθώς οι υπερβολές τον οδήγησαν στο θάνατο στις 4 Σεπτεμβρίου 1978.\nΔΙΑΒΑΣΤΕ ΕΠΙΣΗΣ: Ποιο punk, ρε γατάκια... KEITH MOON ή αλλιώς “Moon the Loon”...


HOTEL VILLA GIULIA (Tortona, Ιταλία) - Κριτικές και σύγκριση τιμών - Tripadvisor\nΞενοδοχεία κοντά σε: Hotel Villa Giulia\nΞενοδοχεία κοντά σε: Gran Bar Bardoneschi\nHotel Villa Giulia, Tortona - Κριτικές\nVia Per Alessandria 7/a Alessandria, 15057 Tortona Ιταλία\nΑκύρωση χωρίς χρέωση έως: 01/09/21\nΑν θέλετε το ιδανικό οικογενειακό ξενοδοχείο στο Tortona, βρίσκεστε στο σωστό σημείο. Καλώς ήρθατε στο Hotel Villa Giulia, ένα μέρος φτιαγμένο για ταξιδιώτες όπως εσείς.\nΥπάρχει πρόσβαση σε 24ωρη υποδοχή και εφημερίδα για όσους μένουν στο Hotel Villa Giulia. Είναι επίσης πρακτικό που υπάρχει διαθέσιμο δωρεάν πάρκινγκ για τους επισκέπτες.\nΌσοι επισκέπτες θα ήθελαν να δουν με την ευκαιρία κάποια δημοφιλή μέρη του Tortona, κοντά στο Hotel Villa Giulia βρίσκονται μερικά γνωστά τουριστικά μέρη, π.χ. Piazza Arzano (0,4 km) και Oratorio di San Rocco (1,1 km).\nΑν ψάχνετε κάποιο μπαρ-παμπ, μπορείτε να πάτε στο Molino Alpha, Green Eat ή La Stube όσο μένετε στο Hotel Villa Giulia.\nΑν ψάχνετε ενδιαφέρουσες δραστηριότητες, μπορείτε να βρείτε κάποιες ωραίες επιλογές κοντά στο Hotel Villa Giulia, π.χ. Presepe Artistico Del Mater Dei (0,9 km), Il Divisionismo Pinacoteca Fondazione C.R. Tortona (1,0 km) και Chiesa di Santa Maria dei Canali (1,2 km).\nΤο Hotel Villa Giulia σας δίνει τη δυνατότητα να ανακαλύψετε ό,τι καλύτερο έχει να προσφέρει το Tortona, με μια ξέγνοιαστη και άνετη διαμονή.\nΟ/Η carol s έγραψε μια κριτική Ιαν 2016\nΆσβιλ, Βόρεια Καρολίνα86 συνεισφορές27 χρήσιμες ψήφοι\nΓραφικά, φιλικό, καθαρό και\nΠεράσαμε μία εβδομάδα εδώ. Ένας από εμάς είχαν επιχειρήσεις στην περιοχή. Αυτή η οικογενειακή επιχείρηση, αλλά μόνο ο σύζυγός μου μιλούσε αγγλικά αρκετά καλά για να επικοινωνούν. Όλοι τους ήταν τόσο ωραίο να ασχοληθούν με το ζήτημα. Δεν είχαμε ένα αυτοκίνητο και μάλιστα ο ίδιος πήγε στην πόλη για ένα εστιατόριο όλοι ανεπιφύλακτα ... Όταν ήταν κλειστό οπότε μας πήγε σε ένα άλλο μέρος όπου καταλήξαμε να τρώτε στο 3 φορές καθώς ήταν τόσο καλό και σερβιτόρες ήταν καταπληκτικό. Το εξωτερικό έχει ανάγκη από κάποιον τοπίο Cleanup αλλά τα δωμάτια είναι καθαρά και τα κρεβάτια ήταν άνετα. Τηλεόραση, εφοδιασμένο μίνι-ψυγείο και Υπηρεσίες ήταν διαθέσιμες. Το πρωινό ήταν το πρωί.που να μου προσφέρουν καφέ ή τσάι κατά τη διάρκεια της ημέρας. Ο σύζυγός μου έπρεπε φόρεμα πουκάμισα σιδερωμένα και είχαν ένα άτομο που έκανε στην αμοιβή. Μόνο παράπονο είναι το δωμάτιο ήταν σκοτεινό καθώς υπήρχαν μέσα στον τυφώνα τύπου παντζούρια στα παράθυρα και κουρτίνες που έκανε λίγο δύσκολο να ανοίξει.Συνιστώ ανεπιφύλακτα να μείνετε εδώ. Εκτίμησα πραγματικά πόσο καλή ήταν να μας κατά τη διάρκεια της διαμονής μας.…\nΣυμβουλή: Back corner room with balcony. Did not have but would have been nice to sit outside.\nΟ/Η RoBrown έγραψε μια κριτική Μαΐ 2014\nΜόντρεαλ, Καναδάς68 συνεισφορές12 χρήσιμες ψήφοι\nΚαλό μέρος για να μείνετε για μια νύχτα και όχι 4 αστέρων\nΉμασταν που αναφέρονται σε αυτό το ξενοδοχείο από ντόπιους ένα ξενοδοχείο 4 αστέρων, ένα από τα κορυφαία σε Tortona. Παρόλο που το ξενοδοχείο δεν αξίζει να ονομάζεται ένα ξενοδοχείο 4 αστέρων, ήταν ένα καλό μέρος για να μείνετε για 1 νύχτα διαμονή μας. Το δωμάτιο ήταν μεγάλο αλλά λίγο παλιά ήταν καθαρό, υδρευτικές πολύ λίγο μπάνιου αρκετά μεγάλα και καθαρά. Χωρίς κλιματισμό είναι ένα παλιό σύστημα, δεν έχει καταφέρει να σας δώσω κάποια κρύο αέρα κυκλοφορία αλλά ήμασταν περιφέρεσαι πώς θα το καλοκαίρι. Είναι κοντά σε ένα πολυσύχναστο δρόμο και θα ακούσετε τα τρένα βρεθούν. Το πρωινό ήταν καλό και συμπεριλαμβάνεται στην τιμή, μας έκαναν ό,τι θέλαμε για πρωινό. Άνετο πάρκινγκ και δωρεάν. Έξω από το ξενοδοχείο ήταν εντάξει ωστόσο έδωσε λίγο παραμελημένες εντύπωση, τα πράγματα θα μπορούσε να χρησιμοποιήσει κάποια βελτίωση.…\nΣυμβουλή: Make sure you have airco in the summer, warmer seasons.\n113 $ - 116 $ (Βάσει των μέσων τιμών για ένα Στάνταρ δωμάτιο)\nΣυχνές ερωτήσεις για το Hotel Villa Giulia\nΠοια δημοφιλή αξιοθέατα είναι κοντά στο Hotel Villa Giulia;\nΣτα κοντινά αξιοθέατα περιλαμβάνονται τα εξής: Santuario Madonna della Guardia (0,9 χλμ.), Il Divisionismo Pinacoteca Fondazione C.R. Tortona (1,0 χλμ.) και Presepe Artistico Del Mater Dei (0,9 χλμ.).\nΠοιες είναι μερικές από τις παροχές στο Hotel Villa Giulia;\nΠοιες είναι οι διαθέσιμες παροχές δωματίων στο Hotel Villa Giulia;\nΠοιες επιλογές φαγητού και ποτού είναι διαθέσιμες στο Hotel Villa Giulia;\nΥπάρχει διαθέσιμο πάρκινγκ στο Hotel Villa Giulia;\nΠοια εστιατόρια είναι κοντά στο Hotel Villa Giulia;\nΜεταξύ των εστιατορίων σε βολική τοποθεσία είναι τα εξής: La Corte Osteria in Tortona, Vineria Derthona και Degusteria Forlino.\nΠροσφέρονται υπηρεσίες καθαριότητας στο Hotel Villa Giulia;\nΕπιτρέπονται τα κατοικίδια στο Hotel Villa Giulia;\nΠοιες γλώσσες μιλά το προσωπικό του Hotel Villa Giulia;\nΥπάρχει κάποιο ιστορικό αξιοθέατο κοντά στο Hotel Villa Giulia;\nΣε πολλούς ταξιδιώτες αρέσει να επισκέπτονται το εξής ιστορικό αξιοθέατο: Torre Castello (3,5 χλμ.).


υγιεινό γλυκό σνακ Archives - Φωτεινού Εμμανουέλα\nΕυδιατροφήν » υγιεινό γλυκό σνακ\nΤρίτη, 14 Δεκ. 2021 /\nΓια του λάτρεις της μηλόπιτας στην πιο healthy εκδοχή της ,έχω την πιο λαχταριστή συνταγή! Τοστ μηλόπιτα έχεις φάει; Αν όχι να το δοκιμάσεις! Υλικά για 4 τοστομηλοπιτάκια: Για τη γέμιση : 2 μήλα 5 καρύδια καθαρισμένα κοπανισμένα 1 κ.σ. Μέλι κανέλα κατά βούληση Επιπλέον θα χρειαστείς : 8 φέτες ψωμί του τοστ ολικής 1 αυγό για την επάλειψη Εκτέλεση: Βήμα 1: Τρίβουμε το μήλο στον τρίφτη και το μαλακώνουμε σε αντικολλητικό τηγάνι για 5 λεπτά και προσθέτουμε την κανέλα, το μέλι και τα καρύδια και μαγειρεύουμε αλλά 2 λεπτά. Βήμα 2 : Με τον πλάστη ανοίγουμε λίγο το ψωμί και προσθέτουμε 2 κ.σ. γέμιση στοκέντρο Βήμα 3 : Βάζουμε…


Αλλαγές στο Venus - Page 2 - Venus AUEB Forum\nPost by dimitra » Thu Sep 16, 2004 3:10 pm\nΠολύ καλό ομολογουμένως .Έτσι παραδέχομαι!!!!\nPost by mikem4600 » Thu Sep 16, 2004 4:11 pm\nΑκόμα ένα μπράβο κι από εμένα!\nPost by semika » Thu Sep 16, 2004 5:31 pm\nΚαι από μένα.....\n(Πως φαίνεται οτι έβαλε και κοπέλα το χέρι της!!! Μπράβο Τζενούλα!)\nPost by TaRaNTuLa » Thu Sep 16, 2004 7:46 pm\nΈνα με "παρεξενεύει"....γιατί έχετε βάλει στην αρχική σελίδα,όταν επιλέγεις πχ Forum,να το ανοίγει σε νέο παράθυρο;;; Γνώμη μου πάντα....\nPost by alexo » Thu Sep 16, 2004 8:20 pm\nTaRaNTuLa wrote: Ένα με "παρεξενεύει"....γιατί έχετε βάλει στην αρχική σελίδα,όταν επιλέγεις πχ Forum,να το ανοίγει σε νέο παράθυρο;;; Γνώμη μου πάντα....\nΣυμφωνώ κι εγώ ....καλύτερα να άνοιγε στο ίδιο παράθυρο...\nΕπίσης η κεντρική διεύθυνση http://venus.cslab.aueb.gr/ δεν έπρεπε να οδηγεί στο portal ??\nΠολύ καλό το portal πάντως ....\nPost by jimmyD » Fri Sep 17, 2004 1:33 am\nΝαι όντως το παρατήρησα κι εγώ αυτό. Έχω την εντύπωση πως από το λινουξ (firefox κι εκει) άνοιξε κανονικά ή μήπως πάτησα κάποιο Link δε θυμάμαι.\nΌσον αφορά τα άρθρα που θα δημοσιεύονται στο πορταλ καλό θα ήταν κατα τη γνώμη μου να δηλώσουν κάποιοι ως εθελοντές και να στέλνουν ένα άρθρο για παράδειγμα κάθε μήνα, με την προυπόθεση να είναι πρωτότυπα και όχι αναδημοσιεύσεις. Θεωρώ πως έτσι θα υπάρχει συχνά κάτι καινούριο προς ανάγνωση. Φυσικά σωστά υπάρχει η δυνατότητα αποστολής άρθρου από οποιονδήποτε απλά οι ύπαρξη κάποιων ως μόνιμων αρθρογράφων διασφαλίζει την ύλη. Άλλωστε είναι πιο δύσκολο να γράψεις ένα άρθρο από ότι μια άποψη στο φόρουμ .\nPost by AnINffected » Fri Sep 17, 2004 2:06 am\nΠαιδιά g@m@ti ιδέα το νέο site-δεν το ήξερα οτι θα γινόταν portal!Συγχαρητήρια!\nΚαι η εμφάνιση του μου φαίνεται πολύ καλή.Δέν έχω καταλάβει τι είναι ακριβώς αυτό που λέτε για το logo -εμένα όλα μου φάνηκαν OK-αλλά ίσως το αλλάξατε απο χθές που έγινε η συζήτηση.\nΚαλό χειμώνα [b]και εις ανώτερα![/b]\nPost by TaRaNTuLa » Fri Sep 17, 2004 2:10 am\njimmyD wrote: Όσον αφορά τα άρθρα που θα δημοσιεύονται στο πορταλ καλό θα ήταν κατα τη γνώμη μου να δηλώσουν κάποιοι ως εθελοντές και να στέλνουν ένα άρθρο για παράδειγμα κάθε μήνα, με την προυπόθεση να είναι πρωτότυπα και όχι αναδημοσιεύσεις. Θεωρώ πως έτσι θα υπάρχει συχνά κάτι καινούριο προς ανάγνωση. Φυσικά σωστά υπάρχει η δυνατότητα αποστολής άρθρου από οποιονδήποτε απλά οι ύπαρξη κάποιων ως μόνιμων αρθρογράφων διασφαλίζει την ύλη. Άλλωστε είναι πιο δύσκολο να γράψεις ένα άρθρο από ότι μια άποψη στο φόρουμ .\nPost by Einherjar » Fri Sep 17, 2004 2:20 am\nΑν υπάρχουν κάποιοι οι όποιοι θέλουν συστηματικά να στέλνουν κάποια άρθρα με περιεχόμενο προσανατολισμένο στο θεματικό περιεχόμενο του Venus, είναι ευπρόσδεκτοι.\nΘα στέλνουν τα άρθρα τους στο webmaster@venus.cslab.aueb.gr\nPost by Ganther » Fri Sep 17, 2004 2:59 am\nΕαν γραψουμε καποιο στο ξεκαρφωτο θα γινεται δεκτο, η πρεπει να ειμαστε τακτικοι? Το λεω μη με πιασει καμια μερα το δημιουργικο μου, και μετα παει στραφι...\nPost by Einherjar » Fri Sep 17, 2004 3:18 am\nτίποτα δεν πάει στράφι. Θα δούμε τι θα το κάνουμε πάντος να είναι ξεκάθαρο ότι κανένα κείμενο με πολιτικό/παραταξιακό περιεχόμενο θα γίνει δεκτό προς δημοσίευση. Το αναφέρω απλά προς γνώση και συμμόρφωση\nPost by silegav » Fri Sep 17, 2004 11:26 am\nΠρος συμπλήρωση του Einherjar: Μην ξεχνάτε ότι το Portal πλέον έχει τεχνολογικό περιεχόμενο, οπότε είναι καλό, αν όχι απαραίτητο, τα άρθρα που θα στείλετε να σχετίζονται με τις κατηγορίες των άρθρων που φαίνονται στο αριστερό μέρος της σελίδας.\nΠεριμένω να λάβω mail.\nΌσο για την ύπαρξη μόνιμων αρθρογράφων, δεν νομίζω ότι χρειάζεται και επίσημη δέσμευση.\nΑν θέλει κάποιος μπορεί να αναλάβει ηθική δέσμευση.\nΠεριμένω τα άρθρα σας στο mail του webmaster.\nPost by lumenintervalum » Fri Sep 17, 2004 1:34 pm\nEthel wrote: Να'μαι κι εγώ. Thanks παιδιά! Ομολογώ ήταν δύσκολο να κατασταλάξει όλο το project team σε αυτό μιας και ο καθένας είχε και από μια άποψη διαφορετική! Αφού άρεσει σε Einherjar και HdKiller που ήταν οι πιο απαιτητικοί, ε εντάξει....\nΧαχα!!Θυμάμαι πόσο "εύκολο" ήταν να συμφωνήσετε για κάτι όταν σας είχα δει μια μέρα στο 2ο!!!Φυσικά, η Ethel έδωσε τη δέουσα συμβιβαστική λύση και κάνει το γυναικείο φύλο υπερήφανο!!!\nPost by Ethel » Fri Sep 17, 2004 1:45 pm\nΝαι θυμάμαι είχες φρικάρει!!!! Πω πω έγινε ρόμπα η project team.... Είδες τι τραβάω με τόσους;;;;\nPost by lumenintervalum » Fri Sep 17, 2004 2:00 pm\nεσείς, θα λέτε πλουραλισμός απόψεων!!!\nPost by Einherjar » Fri Sep 17, 2004 2:35 pm\nμου μυρίζουν λίγο παραπονακια\nPost by HdkiLLeR » Fri Sep 17, 2004 6:32 pm\nΝαι αλλά στο τέλος καταλήξαμε!! Στο ότι δεν συμφωνούμε...\nPost by semis19 » Fri Sep 17, 2004 7:23 pm\nΜια αφελής ερώτηση γίνεται να υπάρχει κάποιος στοιχειώδης έλεγχος ορθογραφίας στη σύνταξη posts πχ αν δεν υπάρχει τόνος ένα μήνυμα λάθους κτλ γιατί χάνω πολύ χρονό στον επανέλεγχο του post (φαντάζομαι όχι μόνο εγώ ...).\nPost by Einherjar » Fri Sep 17, 2004 7:59 pm\nδεν γίνεται κάτι τέτοιο\nPost by Ethel » Fri Sep 17, 2004 10:27 pm\nEinherjar wrote: μου μυρίζουν λίγο παραπονακια\nΌχι βρε, είπα εγώ τίποτα τέτοιο; Θα'μουν αχάριστη....\nΦίλε semis19 θα αναγκαστείς να γράφεις προσεκτικά Posts μιας και η γραμμή που έχει πέσει στο moderating είναι να κόβουμε κεφάλια....\n....Ειδικά σε Posts που έχουν θέματα εκτός του τεχνολογικού πεδίου (αυτό δεν πάει σε εσένα αλλά σε όλη την foroumiki κοινότητα)\nPost by silegav » Sat Sep 18, 2004 3:23 pm\nHdkiLLeR wrote: Ναι αλλά στο τέλος καταλήξαμε!! Στο ότι δεν συμφωνούμε...\nΌπως πάντα άλλωστε....αλλά όλοι μας είμαστε δημοκρατικοί, ανοιχτόμυαλοι και πάνω απ'όλα συγκαταβατικοί....\nPost by lumenintervalum » Sat Sep 18, 2004 5:44 pm\nEthel wrote: Φίλε semis19 θα αναγκαστείς να γράφεις προσεκτικά Posts μιας και η γραμμή που έχει πέσει στο moderating είναι να κόβουμε κεφάλια....


ΓΗΠΕΔΑ: Τι ισχύει και τι όχι σχετικά με την παρουσία φιλάθλων | SportDay.gr\nΓιώργος Μπιτσικώκος 10.11.21 | 14:08\nΓΗΠΕΔΑ: Τι ισχύει και τι όχι σχετικά με την παρουσία φιλάθλων\nΜπορούν οι ΠΑΕ να πωλούν μεμονωμένα εισιτήρια από φυσικά σημεία πώλησης; Κι αν ναι μέχρι πόση ώρα πριν τον αγώνα; Μπορούν να βρίσκονται φίλαθλοι της φιλοξενούμενης ομάδας στα γήπεδα; Κι αν ναι πόσοι και πώς; Όλες οι απαντήσεις περιλαμβάνονται στα υγειονομικά πρωτόκολλα της ΓΓΑ. Τηρούνται;\nΤα πρόσφτα επεισόδια στο Πανθεσσαλικό στάδιο του Βόλου, εκτός από την άσχημη εικόνα που δημιούργησαν για μια ακόμα φορά στο ελληνικό ποδόσφαιρο, δημιούργησαν εκ νέου και ερωτήματα σχετικά με την ασφάλεια στους αγωνιστικούς χώρους. "Γιατί δεν έκανε κάτι η αστυνομία για να αποτρέψει τους οπαδούς του Άρη να βρεθούν στην πόλη της Μαγνησίας;", είναι ένα εύλογο ερώτημα που μπορεί κάποιος να θέσει. "Μπρούσε η ΠΑΕ ΝΠΣ Βόλος να πουλήσει ειστήρια στα εκδοτήρια και αν ναι με ποιες υποχρεώσεις;", είναι ένα άλλο ερώτημα.\nΚι όμως, μπορεί να μιλάμε για "ανοργανωσιά" στο χώρο του ποδοσφαίρου και "χαλαρότητα" στα μέτρα που λαμβάνονται όμως τα πράγματα δεν είναι έτσι. Γιατί όταν θέλουν όλες οι πλευρές, διοργανώνονται και μάλιστα με υποδειγματικό τρόπο οι αναμετρήσεις.\nΝα πάρουμε όμως τα πράγματα από την αρχή και να δούμε τι ακριβώς ισχύει αυτή την περίοδο. Και λέμε αυτή την περίοδο, γιατί όλοι αντιλαμβανόμαστε πως πάνω ουσιαστικά από τις προκυρήξεις και τους κανόνες ασφαλείας, αλλά και τον ΚΑΠ, βρίσκονται εν έτει 2021 τα υγεινομικά πρωτόκολλα της ΓΓΑ. Αυτά είναι που ουσιαστικά ρυθμίζουν τον τρόπο λειτουργίας των αθλητικών εγκαταστάσεων, αλλά και το ποιοι έχουν και ποιοι όχι, δικαίωμα εισόδου στα γήπεδα.\nΑρκετές μέρες πριν από κάθε αναμέτρηση, διενεργείται με πρόσκληση που απευθύνει στην διοργανώτρια αρχή και στις ομάδες που θα συμμετάσχουν σε αυτήν, η Αστυνομική Διεύθυνση κάθε περιοχής, σύσκεψη για τα μέτρα ασφαλείας. Αν πάρουμε για παράδειγμα το παιχνίδι ΝΠΣ Βόλος - Άρης, η σύσκεψη αυτή έγινε μέσα στην εβδομάδα στον Βόλο και συμμετείχαν εκρόσωποι των δύο ομάδων και άκουσαν τα μέτρα που θα έπαιρνε για την ασφάλεια του αγώνα, η Αστυνομική Διεύθυνση Μαγνησίας.\nΤα πράγματα όμως είναι ακόμα πιο απλά, απ' όσο φαίνονται. Σχετικά με το μείζον όπως αποδείχθηκε θέμα της παρουσίας των φιλάθλων του Άρη στις εξέδρες του Πανθεσσαλικού, οι πάντες ήταν υποχρεωμένοι να ακολουθήσουν το "Πρωτόκολλο Παρουσίας θεατών" που έχει εκδοθεί στις 4 Νοεμβρίου 2021 και έχει αναρτηθεί στην επίσημη ιστοσελίδα της ΓΓΑ.\nΣύμφωνα με αυτό λοιπόν και στο άρθρο που αφορά την πώληση εισιτηρίων, στην παράγραφο 5. διαβάζουμε: "Η οργανωμένη ή μεμονωμένη μετακίνηση και η παρουσία φιλάθλων της φιλοξενούμενης ομάδας δεν θα επιτρέπεται σε πρώτη φάση".\nΕπίσης στο ίδιο άρθρο η παράγραφος 4 αναφέρει: "Μεμονωμένα εισιτήρια θα πωλούνται ηλεκτρονικά (online). Η αγορά των μεμονωμένων εισιτηρίων θα γίνεται σε ειδική πλατφόρμα που θα έχει σχεδιάσει η Π.Α.Ε. σε συνεργασία με την εταιρεία διαχείρισης εισιτηρίων. Ομοίως, η γηπεδούχος Π.Α.Ε., μέσω ηλεκτρονικής εφαρμογής ή με οποιοδήποτε άλλο πρόσφορο μέσο (αποστολή και έλεγχος QR Code κοκ), θα λαμβάνει γνώση για το πιστοποιητικό εμβολιασμού ή τη βεβαίωση νόσησης του φιλάθλου. Δίνεται η δυνατότητα ηλεκτρονικής πώλησης/παραλαβής εισιτηρίων από φυσικά σημεία, τηρώντας όλα τα μέτρα ασφαλείας, ώστε να αποφεύγεται ο συνωστισμός. Σε κάθε περίπτωση, η αγορά εισιτηρίων σε φυσικά σημεία πώλησης θα πρέπει να έχει ολοκληρωθεί μέχρι και τρεις (3) ώρες πριν την έναρξη του αγώνα, ενώ κατά την παραλαβή του εισιτηρίου παρέχεται η δυνατότητα ελέγχου του πιστοποιητικού εμβολιασμού ή της βεβαίωσης νόσησης του φιλάθλου".\nΠροσοχή όμως. Στο πρωτόκολλο γίνεται αναφορά στο τι πρέπει να συμβεί και πουθενά δεν περιγράφει ποινές για όσους δεν τηρούν τα μέτρα αυτά. Αυτά εμπίπτουν στα διοικητικά πρόστιμα που επιβάλλονται από την Πολιτεία σε παραβάτες των γενικών μέτρων για την προστασία από τον κορονοϊό.\nΤώρα όσον αφορά στο θέμα της μετακίνησης των φιλάθλων του Άρη, αρχικά θα πρέπει να σημειώσουμε ότι το πρωτόκολλο μιλάει για απαγόρευση της παρουσίας οπαδών της φιλοξενούμενης ομάδας στις εξέδρες του γηπέδου. Πουθενά δεν υπάρχει, ούτε σαν υπουργική απόφαση, απαγόρευση μετακίνησης. Αν κάποιος για παράδειγμα πει ότι θέλει να πάει μια εκδρομή στο Βόλο και διάλεξε να φορέσει τη μπλούζα της ομάδας του στη διαδρομή, όσο αυτονόητο κι αν φαίνεται ότι το κάνει για να βρεθεί στο γήπεδο, δεν είναι. Κι αυτό γιατί, ούτως ή άλλως, δεν θα μπορέσει να προμηθευτεί εισιτήριο, εάν ακολουθήσει η γηπεδούχος ομάδα όλα όσα αναφέρονται στο πρωτόκολλο επιστροφής των φιλάθλων στα γήπεδα.


Νέα μέτρα στη Βόρεια Ελλάδα: Κλείνουν τα σύνορα στην Κρυσταλλοπηγή - Αυστηρότεροι έλεγχοι - Sputnik Ελλάδα\nΝέα μέτρα στη Βόρεια Ελλάδα: Κλείνουν τα σύνορα στην Κρυσταλλοπηγή - Αυστηρότεροι έλεγχοι\n13:39 19.11.2020 (ΕΝΗΜΕΡΩΘΗΚΕ 14:36 19.11.2020) Λήψη σύντομου url\nΤο κλείσιμο χερσαίας συνοριακής διαβάσης της χώρας ανακοίνωσε ο κυβερνητικός εκπρόσωπος Στέλιος Πέτσας, λόγω της κατάστασης με τα κρούσματα κορονοϊού στη Βόρεια Ελλάδα.\n«Όσοι εισέρχονται στη χώρα εκτός από υποχρεωτική επίδειξη αρνητικού μοριακού τεστ PCR 72 ωρών θα υποβάλλονται και σε rapid test από κλιμάκια της Γενικής Γραμματείας Πολιτικής Προστασίας και του ΕΟΔΥ. Όσοι ανιχνεύονται ως αρνητικοί θα μπορούν να εισέρχονται στη χώρα και να κατευθύνονται στον προορισμό τους φυσικά με βάση το PLF που θα έχει υποβληθεί» επισήμανε ο κυβερνητικός εκπρόσωπος.\nΑνακοίνωσε επίσης την ενίσχυση των ελεγκτικών σωμάτων στη Bόρεια Ελλάδα και την αυστηροποίηση ελέγχων στους χώρους εργασίας και τις μετακινήσεις.\n«Ενισχύονται οι δυνάμεις των ελεγκτικών σωμάτων στη Βόρεια Ελλάδα και σε συνεργασία με την Τοπική Αυτοδιοίκηση και τη Δημοτική Αστυνομία αυστηροποιούνται οι έλεγχοι τόσο στις μετακινήσεις των πολιτών όσο και στους χώρους εργασίας» σημείωσε.\nΚλείνει από τις 06:00 το πρωί της Παρασκευής ο συνοριακός έλεγχος της Κρυσταλλοπηγής.\nΠαραμένουν ανοιχτά τα σύνορα σε Κακαβιά, Εύζωνες και Προμαχώνα.\nΌσοι εισέρχονται στη χώρα θα υποβάλλονται υποχρεωτικά σε rapid test.\nΕνίσχυση των ελεγκτικών σωμάτων στη Βόρεια Ελλάδα.\nΑυστηροποίηση ελέγχων στους χώρους εργασίας και στις μετακινήσεις.\nΑρχιεπίσκοπος Ιερώνυμος, πανδημία, COVID-19, lockdown, κορονοϊός, Κυριάκος Μητσοτάκης, Στέλιος Πέτσας


Ερατώ - Heloni\nΡοβέρτου Γκάλλι 26, Ακρόπολη\nΗ Ερατώ είναι μία από τις εννέα Μούσες. Η Μούσα της λυρικής ποίησης και της μίμησης. Στον Ορφικό ύμνο για τις Μούσες, η Ερατώ γοητεύει τους γύρω της. Από την εποχή της Αναγέννησης εμφανίζεται ως επί το πλείστον με στεφάνι από μυρτιά και τριαντάφυλλα, κρατώντας λύρα ή μια μικρή κιθάρα, ένα μουσικό όργανο που συχνά συνδέεται με τον Απόλλωνα. Σε άλλες απεικονίσεις μπορεί να την δείχνουν να κρατάει ένα χρυσό βέλος, θυμίζοντας την αίσθηση του «έρωτα» που εμπνέει σε όλους και μερικές φορές συνοδεύεται από τον θεό Έρωτα, κρατώντας έναν πυρσό.\nΤο Διαμέρισμα Ερατώ είναι ο σύνδεσμος μεταξύ του λόφου του Φιλοπάππου και του Ωδείου Ηρώδου του Αττικού. Το κατάλυμά μας είναι προσεκτικά επιλεγμένο για να προσφέρει την καλύτερη δυνατή εμπειρία στους πρόθυμους ταξιδιώτες. Έχει σχεδιαστεί για να κάνει τη διαμονή σας όσο πιο φιλόξενη και άνετη γίνεται.\nΕναλλακτικά, εάν δεν θέλετε να βγείτε το βράδυ και προτιμάτε να μείνετε μέσα, έχουμε αυτό που χρειάζεστε. Ένα roof garden που σας δίνει μια αίσθηση ελευθερίας και χαλάρωσης. Μπορείτε να απολαύσετε το ποτό σας παρακολουθώντας το ηλιοβασίλεμα στην Ακρόπολη από κοντινή απόσταση.\nΓια τους μικρούς μας ταξιδιώτες, μπορούμε να παρέχουμε βρεφική κούνια και καρέκλα κατόπιν αιτήματός σας.\nΠεριτριγυρισμένο από μαγευτική θέα όπου κι αν κοιτάξετε, το διαμέρισμα Ερατώ είναι ο ιδανικός προορισμός σας όταν επισκέπτεστε την Ελλάδα.\nΔιπλά στην Ακρόπολη & το Μουσείο της Ακρόπολης\nΔίπλα στο Ωδείο Ηρώδου του Αττικού\nΔίπλα στο Λόφο του Φιλοπάππου\nΔίπλα ακριβώς από το διαμέρισμα βρίσκεται και πρέπει να επισκεφθείτε το θρυλικό Ωδείο Ηρώδου του Αττικού και προφανώς την Ακρόπολη. Μπορείτε να περπατήσετε ή να πιείτε ένα ποτό στην οδό Διονυσίου Αεροπαγίτου, που είναι πεζόδρομος, στη νότια πλευρά της Ακρόπολης, στη συνοικία Μακρυγιάννη της Αθήνας.\nΣτην απέναντι πλευρά, μπορείτε να επισκεφθείτε τον λόφο του Φιλοπάππου και το μνημείο που υπάρχει στην κορυφή, για ένα μαγευτικό ηλιοβασίλεμα με θέα το κόλπο του Σαρωνικού.\nΟι πρόποδες της Ακρόπολης αποτελούν ένα τουριστικό σημείο, αγαπημένο τόσο από τους ταξιδιώτες όσο και από τους ντόπιους. Παρόλο, που είναι γεμάτο με καταστήματα αναμνηστικών, κοσμημάτων και καφετέριες συνεχίζει να εκπέμπει μια αίσθηση από μια διαφορετική εποχή. Περπατώντας στα στενά έχει κανείς την αίσθηση του νεωτερισμού αλλά και τη γλυκιά μελαγχολία του παρελθόντος.


24ώρες - η Λέσβος μ' ένα κλικ!: Ευρωπαϊκές Ημέρες Πολιτιστικής Κληρονομιάς 2017 - ΘΑΛΑΣΣΙΟ ΠΑΡΚΟ ΝΗΣΙΩΠΗΣ-Μια θαλάσσια περιήγηση στην ιστορία της δημιουργίας του Αιγαίου!\nΕΥΡΩΠΑΪΚΕΣ ΗΜΕΡΕΣ ΠΟΛΙΤΙΣΤΙΚΗΣ ΚΛΗΡΟΝΟΜΙΑΣ (Ε.Η.Π.Κ.) 2017\n Περιήγηση και επιστημονική ενημέρωση με θέμα «ΘΑΛΑΣΣΙΟ ΠΑΡΚΟ ΝΗΣΙΩΠΗΣ – Μια θαλάσσια περιήγηση στην ιστορία της δημιουργίας του Αιγαίου!» στις εγκαταστάσεις του Μουσείου στο Σίγρι.\n Περιήγηση και επιστημονική ενημέρωση στην περιοδική έκθεση «ΤΟ ΔΑΣΟΣ ΚΑΤΩ ΑΠΟ ΤΟΝ ΔΡΟΜΟ» στο Κέντρο Πληροφόρησης Μυτιλήνης.\n Εκπαιδευτικό Πρόγραμμα για μαθητές Πρωτοβάθμιας και Δευτεροβάθμιας Εκπαίδευσης «ΕΛΑΤΕ ΝΑ ΓΝΩΡΙΣΟΥΜΕ ΤΟΥΣ ΣΕΙΣΜΟΥΣ» στις εγκαταστάσεις του Μουσείου στο Σίγρι.\n Δράση ενημέρωσης για ομάδες προσφύγων στις εγκαταστάσεις του Μουσείου στο Σίγρι.


7 περίεργες (και ίσως κακές) συνήθειες που κάθε νήπιο έχει! - TLIFE\nΗΟΜΕ Family 7 περίεργες (και ίσως κακές) συνήθειες που κάθε νήπιο έχει!\n7 περίεργες (και ίσως κακές) συνήθειες που κάθε νήπιο έχει!\nΌταν έχεις ένα μωρό στην αγκαλιά σου, περιμένεις πως και πως να μεγαλώσει, να πει τις πρώτες του λεξούλες, να κάνει τα πρώτα του μικρά βήματα. Βέβαια, η αλήθεια είναι ότι, προτού κάνει όλα τα παραπάνω, μπορεί να το δεις να κάνει μερικές περίεργες κινήσεις. Να υιοθετεί κάποιες αλλόκοτες συνήθειες – τις οποίες, δε θα μπορείς να καταλάβεις στην αρχή. Όμως, και αυτές είναι μέσα στο πρόγραμμα. Και, καλώς ή κακώς θα πρέπει να συμβιβαστείς μαζί τους.\nΠάντως, οι ειδικοί αναφέρουν ότι οι συγκεκριμένες περίεργες συνήθειες είναι παροδικές και όλοι (και εσύ και το παιδί) απαλλάσσονται σχετικά γρήγορα από αυτές.\n– Σφίγγουν ή τρίζουν τα δόντια. Έρευνες έχουν δείξει ότι περίπου το 15% έως 30% των νηπίων σφίγγουν πολλές φορές μέσα στην ημέρα τα δόντια τους. Οι ειδικοί υποστηρίζουν ότι αυτό, κατά πάσα πιθανότητα, οφείλεται στο ότι το παιδάκι σου βγάζει νέα δόντια. Επίσης, είναι πολύ πιθανό ο μικρός σου ήρωας να προσπαθεί να προσαρμοστεί στο γεγονός ότι πια το στοματάκι του δεν είναι πια άδειο. Πάντως, θέλω να ξέρεις ότι οι πιθανότητες να αγχώνεται είναι μικρές. Αισθάνεται περισσότερη αμηχανία παρά άγχος.\n– Τρώει τα νύχια του. Εκεί που κάθεσαι χαλαρή και μιλάς στο τηλέφωνο με τη φίλη σου, το βλέπεις με την άκρη του ματιού σου να τρώει τα πρώτα του νύχια. Κλείνεις βιαστικά το τηλέφωνο και τρέχεις σα δεύτερος Usain Bolt να το προλάβεις πριν τα δάχτυλα του φθάσουν στο στόμα σου. Ναι, θα συμβεί πολλές φορές.\n– Σκαλίζει τη μύτη του. Και ξέρεις ότι αυτή η κίνηση και κακό θα του κάνει (αφού μπορεί να κολλήσει ευκολότερα ένα κρυολόγημα) και δείχνει αγένεια. Ειδικά, όταν το κάνει μπροστά στους καλεσμένους που κάθονται αναπαυτικά στο σαλόνι σου. Προσπάθησε να κρατήσεις τα δάχτυλα του απασχολημένα.\n– Πιάνει τα γεννητικά του όργανα. Ουσιαστικά, τα ανακαλύπτει για πρώτη φορά. Προσπαθεί να καταλάβει τη θέση τους στο σώμα του. Νομίζω μπορείς να φανταστείς γιατί πρέπει να το σταματήσεις.\n– Πιπιλάει το δάχτυλο του. Συνήθως τον αντίχειρα του. Να ξέρεις πως πράξη αυτή συμβαίνει σε δύο χρονικά σημεία. Από την μία, τις πρώτες μέρες αφού του πήρες την πιπίλα μακριά. Από την άλλη, όταν θέλει να σου δείξει ότι χρειάζεται να του φοράς την πιπίλα περισσότερες ώρες μέσα στην ημέρα.\n– Τρώει από το πάτωμα. Για την ακρίβεια, τσιμοπολογάει. Δεν προλαβαίνει να πέσει έστω και μία μικρή φέτα τυριού και εκείνο κατεβαίνει από την καρέκλα του, για να το φάει; Ωχ, ελπίζω να έχεις σφουγγαρίσει.\n– Λέει κακές λέξεις. Τι συμβαίνει όταν οι πρώτες του λέξεις δεν είναι μαμά ή μπαμπάς, αλλά η γνωστή ελληνική προσφώνηση; Πώς μπορείς να το βοηθήσεις; Κάθε φορά που ξεστομίζει μία κακιά λέξη, να του παίρνεις το αγαπημένο του παιχνίδι και να το κρύβεις. Στην αρχή, θα γκρινιάξει. Στη συνέχεια, όμως, θα καταλάβει και θα προσαρμοστεί.\nΚΑΚΕΣ ΣΥΝΗΘΕΙΕΣ ΕΝΟΣ ΝΗΠΙΟΥ\nΝΗΠΙΑ ΚΑΙ ΠΕΡΙΕΡΓΕΣ ΣΥΝΗΘΕΙΕΣ\nΝΗΠΙΑ ΚΑΙ ΠΕΡΙΕΡΓΗ ΣΥΜΠΕΡΙΦΟΡΑ\nΣΥΝΗΘΕΙΕΣ ΕΝΟΣ ΝΗΠΙΟΥ


“ΣΙΚΕΛΙΑ: Το νησί των θησαυρών” με την Έλενα Κατρίτση – The Panhellenic Post\nΚάποτε, την εποχή που οι κάτοικοι των αποικιών μεγαλουργούσαν, ήταν κομμάτι της “Μεγάλης Ελλάδας”… Σήμερα, ανήκει στο “φτωχό” ιταλικό νότο. Η Έλενα Κατρίτση βρέθηκε στο μεγαλύτερο νησί της Μεσογείου και συνάντησε Έλληνες και Σικελούς, οι οποίοι έχουν μοιράσει την καρδιά και τη ζωή τους, ανάμεσα στους δύο αυτούς τόπους, που συνδέονται με ισχυρούς, ιστορικά αλλά και πολιτιστικά, δεσμούς.\nΜιλούν για την οικονομική κρίση και το αβέβαιο μέλλον. Για τους πρόσφυγες που προσπαθούν να φτάσουν στο νησί, και τελικά πολλοί από αυτούς πνίγονται ανοιχτά της Σικελίας. Για τη “συνύπαρξη” με τη Μαφία… Αλλά και για τις μνήμες, που κουβαλούν από την πατρίδα. Είναι ωραίο να συναντάς Έλληνες, οι οποίοι ανεξάρτητα από τον τόπο που έχουν επιλέξει να ζουν, έχουν πάντα τη σκέψη και την καρδιά τους στην Ελλάδα. Ακόμη πιο ωραίο όμως, είναι να συναντάς ανθρώπους, που παρότι δεν γεννήθηκαν Έλληνες, γνωρίζοντας τον πολιτισμό μας… έγιναν Έλληνες!\nΗ Σικελία, το νησί που ταυτίστηκε με τη γέννηση και τη δράση της διαβόητης εγκληματικής οργάνωσης Κόζα Νόστρα, έχει ένδοξες, αλλά και σκοτεινές σελίδες στο παρελθόν της και ένα παρόν που θυμίζει, ολοένα και περισσότερο, τη μία όψη της σύγχρονης Ελλάδας. Αυτή, της κρίσης και της ανασφάλειας. Ευτυχώς όμως, που υπάρχουν κάποιοι άνθρωποι για να θυμίζουν και την άλλη πλευρά… Την Ελλάδα του πολιτισμού και του πνεύματος…\nΚυριακή 29 Μαρτίου, στις 15.30 ΝΕΡΙΤ\n[Κατρίτση], [ΝΕΡΙΤ], [Σικελία]\nΟλοκληρώθηκε η συνάντηση Μέρκελ - Τσίπρα - Από λεπτό σε λεπτό η συνέντευξη Τύπου


ΕΕΔΕ: Στις 22 Μαΐου θα απονεμηθεί το βραβείο «Manager of the Year» | Business News\nΕΕΔΕ: Στις 22 Μαΐου θα απονεμηθεί το βραβείο «Manager of the Year»\nΤο βραβείο «Manager of the Year», που διοργανώνει η Ελληνική Εταιρία Διοικήσεως Επιχειρήσεων, είναι ένας από τους πλέον αναγνωρισμένους θεσμούς της ελληνικής αγοράς. Καθιερώθηκε το 2002 και κάθε χρόνο βραβεύονται εξαιρετικές προσωπικότητες της επιχειρηματικής κοινότητας της χώρας. Managers που διοικούν τις επιχειρήσεις που επιτυγχάνουν, σε ένα όλο και δυσκολότερο περιβάλλον. Managers που αποτελούν φωτεινά παραδείγματα για όλους.\nΜέχρι σήμερα το βραβείο έχει απονεμηθεί ανά έτος: για το 2002 στον κ. Μηνά Τάνες, τότε Διευθύνοντα Σύμβουλο της Αθηναϊκής Ζυθοποιίας, το 2003, στον κ. Σπύρο Θεοδωρόπουλο, Διευθύνοντα Σύμβουλο της Chipita, το 2004 στον κ. Νικόλαο Νανόπουλο, τότε Διευθύνοντα Σύμβουλο της EFG Eurobank Εργασίας, το 2005 στον κ. Ευάγγελο Μαρτιγόπουλο, τότε Διευθύνοντα Σύμβουλο της Cosmote, το 2006 στον κ. Τάκη Αράπογλου, τότε Πρόεδρο & Διευθύνοντα Σύμβουλο της Εθνικής Τράπεζας ΕΤΕ +1,05% της Ελλάδος, το 2007 στον κ. Σπύρο Δεσύλλα, τότε Πρόεδρο & Διευθύνοντα Σύμβουλο της ΕΛΑΙΣ – Unilever, το 2008 στον κ. Κωνσταντίνο Μαχαίρα, τότε Διευθύνοντα Σύμβουλο Ν/Α Ευρώπης της ΑΒ Βασιλόπουλος, το 2009 στον κ. Δημήτρη Βιδάκη, τότε Γενικό Διευθυντή της Coca Cola Τρία Έψιλον, το 2010 στον κ. Απόστολο Ταμβακάκη, τότε Διευθύνοντα Σύμβουλο του Ομίλου της Εθνικής Τράπεζας ΕΤΕ +1,05%, το 2011 στον κ. Γιώργο Κώτσαλο, τότε Διευθύνοντα Σύμβουλο του Ομίλου Interamerican, το 2012 στον κ. Κωνσταντίνο Φρουζή, τότε Αντιπρόεδρο και Γενικό Διευθυντή της Novartis Hellas, το 2013 στον κ. Κωνσταντίνο Αντωνόπουλο, τότε Διευθύνοντα Σύμβουλο του Ομίλου INTRALOT, το 2014 στον κ. Δημήτρη Πισιμίση, Διευθύνοντα Σύμβουλο της BIC VIOLEX Α.Ε., το 2015 στον κ. Αριστοτέλη Παντελιάδη, Διευθύνοντα Σύμβουλο της ΜΕΤΡΟ ΑΒΕΕ και για το 2016 στον κ. Ανδρέα Αθανασόπουλο, Αντιπρόεδρο & Διευθύνοντα Σύμβουλο της DIXONS SOUTH EAST EUROPE AEBE.\nΤο Βραβείο απονέμεται σε Πρόεδρο, Διευθύνοντα Σύμβουλο ή Γενικό Διευθυντή Εταιρείας ή Οργανισμού, που έχει την έδρα του και δραστηριοποιείται στην Ελλάδα, ανεξαρτήτως μεγέθους, κλάδου, ιδιωτικού ή δημόσιου τομέα, αναφέρεται στην ανακοίνωση της ΕΕΔΕ.\nΧορηγοί της Τελετής Απονομής ΕΕΔΕ του βραβείου Manager of the Year 2017 είναι οι Edenred, EFG Eurobank, ManpowerGroup Ελλάδας, Παπαστράτος και Pharmathen. Υποστηρικτές: Κανδαράκης και Xerox.\nΧορηγοί Επικοινωνίας: Adbusiness, Business news magazine, CSR Review, Retail Business, Ναυτεμπορική και Manager. Χορηγοί Διαδικτυακής Επικοινωνίας: Advertising.gr, BusinessNews.gr, csrnews.gr, European Business Review και naftemporiki.gr.


Αντεπίθεση των Εργαζομένων: Κατάπτυστη δικαστική απόφαση καταργεί στην πράξη τις Συλλογικές Συμβάσεις Εργασίας\nΚατάπτυστη δικαστική απόφαση καταργεί στην πράξη τις Συλλογικές Συμβάσεις Εργασίας\nΓια την απόφαση του μονομελούς Πρωτοδικείου Πειραιά, σχετικά με τη ΣΣΕ στην ακτοπλοΐα\nΜια πρωτοφανή και απαράδεκτη απόφαση έλαβε το μονομελές Πρωτοδικείο Πειραιά την 1/11/2016. Συγκεκριμένα εκδικάστηκε και απορρίφθηκε αγωγή ναυτικού εργαζόμενου σε πλοίο της Ακτοπλοΐας το 2015, που είχε υπογράψει ατομική σύμβαση με δυσμενέστερους όρους από τη Συλλογική Σύμβαση Εργασίας (ΣΣΕ) της Ακτοπλοΐας.\nΤο σκεπτικό της απόφασης είναι αποκαλυπτικό και βασίζεται κυρίως στο ότι η τελευταία κλαδική σύμβαση για τα πληρώματα Ακτοπλοϊκών επιβατηγών (ΣΣΝΕ) πλοίων είχε λήξει το 2014. Κατ’ επέκταση οι όροι και οι συνθήκες ναυτολόγησης του εργαζόμενου ήταν, όπως λέει η απόφαση, αντικείμενο «ελεύθερης διαπραγμάτευσης», και ότι σε καμία περίπτωση δεν αποτελούν οι όροι της ΣΣΝΕ «αναγκαστικό δίκαιο» και άρα η αγωγή του εργαζόμενου για πληρωμή υπερωριών, δώρων, αμοιβής πλοίων «άγονης γραμμής» που προβλέπονταν από την τελευταία ΣΣΝΕ είναι «στην ουσία τους απορριπτέα»!\nΗ απόφαση αποτελεί ένα πολύ σημαντικό προχώρημα της κατάργησης των ΣΣΕ στην πράξη, καθώς καταργεί τη μετενέργειά τους. Όταν καταγγέλονταν ή έληγε μία ΣΣΕ, οι κανονιστικοί όροι της (π.χ. μισθοί κτλ) εξακολουθούσαν να ισχύουν για ένα εξάμηνο. Το διάστημα αυτό με τους μνημονιακούς νόμους μειώθηκε στους τρεις μήνες. Μετά την πάροδο του τριμήνου όμως , αρχίζει η μετενέργεια της ΣΣΕ, που ήταν η συνέχεια της ισχύος των όρων της που αφορούσαν βασικό μισθό/ημερομίσθιο & επιδόματα.\nΟι ΣΣΕ αποτελούν μία από τις σημαντικότερες κατακτήσεις της εργατικής τάξης, καθοριστική για την ενότητα και τη συνοχή της, καθώς οι εργαζόμενοι έφτασαν στο σημείο να διαπραγματεύονται ως ενιαίο σύνολο τους μισθούς και τα δικαιώματά τους. Η κατάργηση των ΣΣΕ αποτελεί ένα τεράστιο πισωγύρισμα για τους εργαζόμενους και τις κατακτήσεις τους.\nΗ επαίσχυντη απόφαση του Πρωτοδικείου Πειραία είναι προϊόν του μνημονιακού φασισμού που επέβαλαν όλες οι προηγούμενες μνηνονιακές κυβερνήσεις και που συνεχίζει επάξια η κατάπτυστη συγκυβέρνηση ΣΥΡΙΖΑ-ΑΝΕΛ. Πριν λίγες μέρες άλλωστε ψήφισε ένα μέρος των ακραία αντιδραστικών «μεταρρυθμίσεων» για τα εργασιακά (απελευθέρωση των απολύσεων) και η συνέχεια έπεται πολύ σύντομα (αντισυνδικαλιστικός νόμος κ.ά.).\nΑυτή η βαρβαρότητα για εμάς τους εργαζόμενους, αν οι ίδιοι, οι παραγωγοί όλου του πλούτου, δεν αποφασίσουμε να βάλουμε ένα τέλος. Να εξεγερθούμε ενάντια στην εφιαλτική πραγματικότητα που μας έχουν επιβάλει! Να στείλουμε στον αγύριστο όλα τα μνημονιακά κατακάθια νέα και παλιά, να συγκρουστούμε με το ανθρωποφάγο καπιταλιστικό σύστημα, να ανοίξουμε τον δρόμο για μία κοινωνία δίκαιη, λειτουργική, ανθρώπινη, μια κοινωνία σοσιαλιστική.\nΑναρτήθηκε από Αντεπίθεση των Εργαζομένων στις 3:25 π.μ.\nΑρχείο Απριλίου (2) Μαρτίου (8) Φεβρουαρίου (5) Ιανουαρίου (7) Δεκεμβρίου (5) Νοεμβρίου (2) Οκτωβρίου (8) Σεπτεμβρίου (8) Αυγούστου (2) Ιουλίου (8) Ιουνίου (7) Μαΐου (9) Απριλίου (7) Μαρτίου (2) Φεβρουαρίου (4) Ιανουαρίου (2) Δεκεμβρίου (4) Νοεμβρίου (5) Οκτωβρίου (4) Σεπτεμβρίου (5) Αυγούστου (1) Ιουλίου (1) Ιουνίου (9) Μαΐου (7) Απριλίου (7) Μαρτίου (5) Φεβρουαρίου (4) Ιανουαρίου (8) Δεκεμβρίου (10) Νοεμβρίου (14) Οκτωβρίου (11) Σεπτεμβρίου (2) Φεβρουαρίου (1) Ιουλίου (1) Οκτωβρίου (1)